**Z A P I S N I K**

**SA 22. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 12. rujna 2019.

22. sjednica Gradskog vijeća Grada Ivanić-Grada održana je dana 12. rujna 2019. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi – Laura Sadiković – savjetnica za pravne poslove

Prisutni članovi Gradskog vijeća:

Željko Pongrac, Branko Petrinec, Željko Brezovečki, Milica Piličić, Ivica Kozjak, Krešimir Ceranić, Goran Leš, Lovorko Matković, Irena Fučkar, Stjepan Klak, Krešimir Malec, Mirna Češković, Drago Dianek,

Odsutni: Davor Srebačić, Sanda Špoljarić Carević

Ostali prisutni:

1. Javor Bojan Leš - Gradonačelnik Grada Ivanić-Grada
2. Tomislav Cuvaj - zamjenik Gradonačelnika Grada Ivanić-Grada
3. Tihana Vuković Počuč - privremena pročelnica Upravno odjela za lokalnu samoupravu, pravne poslove i društvene djelatnosti
4. Tamara Mandić – privremena pročelnica Upravnog odjela za financije i proračun
5. Tomislav Abramović - viši stručni suradnik - glavni komunalni redar
6. Sandra Abramović – voditeljica Odsjeka za komunalne djelatnosti, komunalnu infrastrukturu i prostorno planiranje
7. Laura Sadiković – savjetnica za pravne poslove
8. Mario Biršić, Viši stručni suradnik za društvene djelatnosti
9. Mario Mikulić – direktor t.d. Komunalni centar Ivanić-Grad d.o.o.
10. Vjekoslav Broz – rukovoditelj poslovne jedinice Ivanić-Grad VOIZŽ d.o.o.
11. Sanja Radošević – direktorica t.d Ivakop d.o.o.
12. Valentin Gadža – direktor RA IGRA
13. Tibor Vuković – predsjednik Savjeta mladih Grada Ivanić-Grada
14. Kristjan Tomaj - predstavnik albanske nacionalne manjine
15. Pero Krnjaić - predstavnik srpske nacionalne manjine
16. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 21. sjednicu te konstatirao kako je sjednici od ukupno 17 trenutno prisutno 12 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 21. sjednice Gradskog vijeća Grada Ivanić-Grada.

Predsjednik Gradskog vijeća Grada Ivanić-Grada – obaviješten sam da je točka 2. Koja se odnosi na razmatranje Financijskog izvješća i Izvješća o radu trgovačkog društva Obiteljski radio Ivanić-Grad d.o.o. za 2018. godinu i donošenje zaključka o prihvaćanju istog povučena sa dnevnog reda radi dorade obzirom da je Odbor za financije utvrdio nelogičnosti u samom Izvješću pa ćemo ga pripremiti za slijedeće vijeće. Isto tako sukladno članku 57. zaprimio sam prijedlog za dopunom dnevnog reda točkom – Odluka o izmjeni Odluke o osnivanju poduzetničkih zona na području Grada Ivanić-Grada.

Gradsko vijeće jednoglasno je prihvatilo prijedlog da se predmetna točka uvrsti u dnevni red sjednice.

Predsjednik Gradskog vijeća – nadalje, predlažem usvajanje dnevnog reda u cjelini, na način da točka 2. Postaje – Razmatranje prijedloga i donošenje Odluke o izmjeni Odluke o osnivanju poduzetničkih zona na području Grada Ivanić-Grada.

Gradsko vijeće jednoglasno je usvojilo sljedeći

**D N E V N I R E D**

1. **Aktualni sat**

**- Informacija komunanalnog redarstva o izvršenim nalozima u periodu od posljednje sjednice Gradskog vijeća Grada Ivanić-Grada,**

1. **Razmatranje Financijskog izvješća i Izvješća o radu trgovačkog društva Komunalni centar Ivanić-Grad d.o.o. za 2018. godinu i donošenje Zaključka o prihvaćanju istog,**
2. **Razmatranje prijedloga i donošenje Odluke o izmjeni Odluke o osnivanju poduzetničkih zona na području Grada Ivanić-Grada,**
3. **Razmatranje Financijskog izvješća i Izvješća o radu trgovačkog društva Ivakop d.o.o. za 2018. godinu i donošenje Zaključka o prihvaćanju istog,**
4. **Razmatranje prijedloga i donošenje Odluke o određivanju pravnih osoba od interesa za sustav civilne zaštite Grada Ivanić-Grada,**
5. **Razmatranje prijedloga i donošenje Odluke o izmjeni Odluke o sudjelovanju investitora u gradnji javnih parkirališta na području Grada Ivanić-Grada,**
6. **Razmatranje prijedloga i donošenje Odluke o kreditnom zaduženju Grada Ivanić-Grada,**
7. **Razmatranje prijedloga i donošenje Odluke o odabiru najpovoljnijeg ponuditelja za kupnju nekretnine u Poduzetničkoj zoni Ivanić-Grad Sjever – Zoni 6,**
8. **Razmatranje prijedloga i donošenje Odluke o imenovanju Povjerenstva za zakup poljoprivrednog zemljišta u vlasništvu države na području Grada Ivanić-Grada,**
9. **Razmatranje Polugodišnjeg izvješća o radu Gradonačelnika Grada Ivanić-Grada za razdoblje siječanj-lipanj 2019. godine i donošenje Zaključka o prihvaćanju istog,**
10. **Razmatranje prijedloga i donošenje:**
11. **Odluke o ispravku greške u grafičkom dijelu elaborata Odluke o donošenju II. izmjena i dopuna Prostornog plana uređenja Grada Ivanić-Grada**
12. **Odluke o ispravku greške u grafičkom dijelu elaborata Odluke o donošenju III. izmjena i dopuna Prostornog plana uređenja Grada Ivanić-Grada,**
13. **Razmatranje Financijskog plana i Plana rada Savjeta mladih Grada Ivanić-Grada za 2020. godinu i donošenje Zaključka o prihvaćanju istog,**
14. **Razno**

Rad prema utvrđenom dnevnom redu.

**0. TOČKA**

g. Tomislav Abramović – pročitat ću pitanja koja su bila na prošloj sjednici postavljena, te što je u međuvremenu odrađeno. Prije svega, g Brezovečki je postavio određena pitanja vezana za komunalnu problematiku, a ticalo se odvodnje u Kolodvorskoj ulici, kuća Haleuš, Duh, Hemen i okolni. Možemo ovdje reći da je po ovoj problematici izdan nalog Komunalnom centru Ivanić zajedno sa podizvođačima da se izvrši košnja i izmuljivanje svih tamo odvodnih jaraka koji služe prihvatu te oborinske vode, da se pročiste svi propusti i to je odmah i odrađeno. Također, naručeni su i radovi od t.d. Geopur da se snime visine, što smo također dobili podatke i ti podaci su nam u stvari temelj za pripremu svih ovih radnji rješavanja oborinske odvodnje na toj lokaciji, a ono šta je još odrađeno je zajedno sa VOIZŽ d.o.o. sairan je jedan dio te kanalizacije u Kolodvorskoj ulici na mjestu raskrižja sa Ulicom A.G. Matoša gdje je bilo također usko grlo te odvodnje pa evo na neki način je sada povećana protočnost na tom dijelu i mislim da smo dobrim dijelom riješili problem, ali sito tako tu priča ne staje, nastavlja se i dalje, predviđena su još izvođenja određenih cijevnih odteretnih propusta kako bi se maksimalno ta oborinska voda koja se zadržava na tom dijelu Kolodvorske i riješila. Također, bilo je pitanje horizontalne i vertikalne signalizacije, odnosno preciznije problematika semafora i prilaska bicikala i motora na raskršće gdje onda se u nekom trenutku ne uključuje semaforsku uređaj. Tu smo također nakon održane sjednice zajedno predstavnik Komunalnog centra, predstavnik trgovačkog društva koje održava semaforske uređaje, dakle prošli smo problematična raskršća i dogovoreno je da se dostavi jedan prijedlog da se ta petlja koja je sada predviđena za automobile da se na neki način postavi nova petlja, odnosno da bude osjetljivija na prilazak motorista, a posebno i biciklista, jer sada ta petlja prepoznaje vozila, ali ne i bicikliste i motoriste. Ovaj tjedan sam još kontaktirao samog izvođača, on je najavio slijedeći tjedan da je na našem području sa svim ovim stvarima koje se tiču tih poboljšanja odnosno rješavanja uočenih problema tako da vjerujemo da će u toku slijedećeg tjedan biti završeni sve ove problematične prijave koje su bile predmet putanja na prošloj sjednici. Također, gospodin Brezovečki je postavio pitanje tri kritične lokacije nogostupa na području Grada, spomenuta je Kralja Tomislava kod Gradske vijećnice, Savska ulica preko puta autobusnog kolodvora i Vulinčeva ulica prema Kloštru, prije table Kloštar. Ono šta je sada sigurno je da je ovo ispred objekta Gradske vijećnice, Ulica kralja Tomislava, predviđena u sanaciji u sklopu krpanja udarnih rupa, dakle taj nalog je od 01.04. na snazi u Komunalnom centru. Njihov podizvođač je u par navrata dolazio i ono što je najava njihovog voditelja je od ponedjeljka su opet na našem području i onda u tom periodu ćemo i ovaj nogostup sanirati, a šta se tiče ovih dva druga nogostupa staviti će se u plan za slijedeću godinu jer evo radi se o jednom dužem potezu pa da se provjeri samu vrijednost radova i eventualno prema mogućnostima ćemo staviti u plan. Što se tiče pitanja gospođe Češković da je bilo dojava stranaka da nema više sufinanciranja kastracije i sterilizacije već i prošli puta je bilo odgovoreno,a li evo pojašnjenje, dakle bio je dopis od strane Gradske uprave prema svim veterinarskim ambulantama na području Grada koje obavljaju veterinarsku uslugu da se zbog već potrošenosti sredstava unutar našeg proračuna za tu namjenu, da će se na neki način malo kontrolirati, u stvari sve ono što možda nije trenutno neophodno, dopis je išao prema njima i to još uvijek je na snazi iako mislim da svi zahtjevi koji su došli su bili odobreni, ali smo dali do znanja svim ambulantama da moraju prethodno dobiti našu suglasnost, odnosno odobrenje, pa onda tek vršiti uslugu, a bilo je situacija prije da su stranke direktno odlazile u ambulantu pa su ti troškovi dolazili naknadno, pa evo tu je sada razlika, ali još uvijek se vrši, pa evo svi oni koji su se javili u Gradsku upravu i ispunili obrazac to sufinanciranje je odobreno. Gđa. Češković je postavila pitanje i zamjene lampi u društvenom domu na bini. Dakle, odmah smo zatražili da se i to odradi. Provjerio sam u Komunalnom centru, dobio sam obavijest da su to neke posebne lampe koje im još nisu stigle, dakle naručene jesu i čim stignu postavit će ih. Pretpostavljam da je to u nekakvoj završnoj fazi, da bi to, ako nije već postavljeno, da će to biti ovih dana, ali riječ je očigledno o nekim lampama koje mi ovdje nemamo. G. Krešimir Ceranić je postavio pitanje prekopa na ulazu u Ulicu Gorenci, taj prekop je nastao nakon spajanja objekta dvorane na plinsku mrežu, radove su izvodili djelatnici trgovačkog društva Ivaplin i u više navrata su upozoreni za rješavanje tog problema. I prošli tjedan prilikom obilaska terena sam utvrdio da još nije bio saniran taj prekop te sam obavijestio i direktora td Ivaplin, izašli su ponovo na teren i sada je zadnja informacija da je to sanirano, pa evo istina je malo predugo, ali uspjeli smo riješiti, oni su uspjeli riješiti taj prekop, tu sanaciju Ulice Gorenci. Tajođer je bilo pitanje taxi prijevoza na području grada i određene problematike nepoštivanja prometne signalizacije i tada smo i odgovorili, ali razgovarali smo u međuvremenu i sa predstavnicima Policije da će se organizirati u ovom periodu devetog mjeseca jedan sastanak sa svim taxi prijevoznicima, predstavnici Policije i inspekcije da bi se vidjelo koji su to stvarni problemi, odnosno onda je bilo riječ o tome da vozila kupe ljude mimo određenih lokacija, odnosno na nekakvim neobilježenim mjestima pa evo da se u stvari i taj dio riješi. Što se tiče pitanja, g. Krešimir Malec on je postavio pitanje sanacije poljskog puta u Šarampovu Donjem, to ej u međuvremenu riješeno. Znači, u dužini 700 metara je saniran taj put i to na način da su se sve one rupe, znači ono što je bilo problematika poljoprivrednika tog područja da ne mogu s traktorom prolaziti, dakle to je riješeno, onaj najgori dio puta je riješen, slijedi još samo završno, finalno poravnavanje kamenim materijalom, ali rupe i brazde su riješeni, pa evo mislim prohodno je jer se može i sa autom proći cijelom dionicom puta. Također je bilo pitanje vertikalne signalizacije na državnoj cesti. Nakon tog sastanka smo imali obilazak zajedno sa njihovim koordinatorom održavanja tih prometnica gdje smo svu problematiku koju smo prikupili oko te ceste, od odvodnje, vertikalne signalizacije, propusta, rušenja drveća, dakle sve smo to prolazili. Odgovor je bio da oni za drveća i ove neke stvari imaju nalog od njihovog voditelja da se riješi, a šta se tiče vertikalne signalizacije da je ona postavljena sukladno pravilnicima, ali ako ima potrebe za nekim dodatnim stvarima da se uputi dopis, a onda će oni službeno odgovoriti oko mogućnosti. Mi smo taj dopis krajem sedmog mjeseca pripremili, načelno sa tim točkama poslali pa evo čekamo odgovor oko samih mogućnosti. Bilo je još i pitanje semafora na raskrižju Savske i Ulice kralja Tomislava uslijed spuštanja rampe da je prekratak period. Spomenuo sam da smo imali obilazak onih raskršća koje je spomenuo g. Brezovečki, tu smo i ovu problematiku naveli. Izvođač je spomenuo da će on pokušati riješiti tu dinamiku promjene zelenog, crvenog svjetla, odnosno da će probati malo uskladiti taj semaforski uređaj iako nije primijećeno da je problem u normalnim uvjetima nego jedino kad je spuštena rampa i kada je preveliki pritok vozila, tako da sada to ne znam, on je slijedeći tjedan ovdje pa ćemo znati da li je uspjelo šta ili nije, nismo dobili poslije nekakvu povratnu informaciju da postoji neki još izraziti problem, ali evo čekamo slijedeći tjedan kada će doći na naše područje pa da onda vidimo koje su mogućnosti, odnosno ako je uspio šta riješiti da li je onda to dobro. To je što se tiče pitanja sa protekle sjednice GV, još mogu ukratko proći sa određenim aktivnostima u ovom periodu. Znači, spomenuli smo zadnji put da smo imali radove u Godrijanovom putu gdje je voda stalno stajala, znači gdje su bila određena i traženja mogućnosti, evo uspjeli smo riješiti, dakle odvodnja je riješena na tom području, dakle izgrađen je jedan slivnik za prihvat vode, spojili smo na sustav odvodnje i sada to tamo funkcionira. Također se rješavala odvodnja prema prijavama građana i Naftaplinskoj ulici i Ulici kralja Tomislava. Šta se tiče uređenja gradskih i ostalih javnih površina spomenuli smo dakle i na području Kolodvorske ulice, uz državnu cestu D 43, Opatinečku ulicu, Deanovečko brdo, dakle na tim lokacijama smo mi rješavali problem javnih površina, dakle neka interventna održavanja koja su bila prijavljivana putem građana ili putem aplikacije ili su bili pitanja i na sjednici Gradskog vijeća. Ono što je bilo u proteklom periodu je također i izdavanje rješenja komunalnog redarstva, dakle u ovom periodu je bilo izdano 15 rješenja za lokacije u Ivanić-Gradu Naftaplinska, Širinečka, Jurinčeva, Šiftarova, Ulica Petari, dakle radi se o praktički cijelim ulicama sa više lokacija, Opatinec Ivanićgradska ulica, Deanovec Cobovićeva ulica, Posavskio Bregi ulice Gorenci i Polaki, i ono šta je još rješavano na terenu nove prijave građana za neuređene parcele, dakle od Šumećana Staklene ulice, Prečno Vatrogasne ulice, u Graberju Ivanićkom, Deanovcu Josipa Badalića i Ulica Ivana Horčićke i u Šumećanima još Bunjanska ulica. Također s obzirom da su ova rješenja, zadnji put sam čitao, dakle 50 rješenja je izdano u onom proteklom, u ovom smo sad periodu provjeravali koji nisu izvršili, ima spremnih desetak zaključaka, odnosno određujemo termin da će Komunalni centar ulaziti u parcele i čistiti te će to ići naplata vlasnicima. U ovom periodu smo imali jedan intenzivniji pregled terena u smislu poljskih puteva i tucaničkih cesta, dakle obilazak je vršen svih poljskih puteva koji su bili navedeni u problematici OPG-ova ili poljoprivrednika koji koriste puteve i na neki način se pripremala podloga za nasipavanje, odnosno navoz puteva što bi u stvari trebalo slijediti u periodu druge polovice 9. mjeseca. Što se tiče tucaničkih cesta isto pripremljene su lokacije i određena je okvirna količina prema svim zahtjevima mjesnih odbora o Komunalnom centru je izdan nalog broj 27 iz 2019. godine kojim oni imaju obavezu i oni u međuvremenu su proveli natječaj i ovih dana kreće nasipavanje tucaničkih cesta po mjesnim odborima. Što se tiče javne rasvjete sve one postojeće lampe koje smo nabavili dodatno nakon projekta new light su također postavljene, dakle stalno je bila koordinacija i sa izvođačem radova i na terenu koje su bile prijave, ostale su još neke lampe prije svega u Majdekovoj ulici u Šarampovu gdje su one stare LED-ice i narudžbenica je izdana za dodatne nove lampe koje će se postaviti kako bi riješili taj problem, pa evo i tu će u slijedećih petnaestak dana riješiti možda taj gorući problem samog kraja te Majdekove ulice od Šarampova prema Cagincu. Što se tiče ostalih radova koji su još u ovom periodu vršeni je ova priprema manifestacija Grada, dakle Bučijada, znači održani sastanci zajedno sa Turističkom zajednicom, Komunalnim centrom i samim Organizacijskim odborom gdje su se pripremale stvari oko same organizacije, a još se u ovom periodu vršio uvid na terenu vezano na komunalnu naknadu i postupanje po Zakonu o građevinskoj inspekciji, dakle imamo četiri uvida po toj problematici i ono što slijedi na nekim lokacijama, u Školskoj ulici je rješenje izdano za uklanjanje objekta, pa evo tu taj neki pravni postupak započeo i traje vidjet ćemo do kada. Što se tiče higijeničarske službe, veterinarske usluge, dakle spomenuli smo konstantno se radi na poslovima te sufinanciranja kastracije i sterilizacije, uklanjanja lešina, dakle to je sve nešto što je u svakodnevnom djelovanju komunalnog redarstva. Komunikacija sa građanima također je svakodnevna, i ono što bih spomenuo je da su održani sastanci na više razina, dakle od svakog ponedjeljka kojeg održavamo zajedno sa Komunalnim centrom i gdje se sva ta problematika tjedna obrađuje, odnosno ona od prošlog tjedna ili priprema za tjedan koji slijedi. Tu je bio i kolegij gradonačelnika gdje se također razna tematika obrađivala, više-manje sve ovo što spominjemo, i zadnje što je bilo to je bilo u tijeku prošlog tjedna zajedno sa Hrvatskim vodama i trgovačkim društvom Binđo koje održava kanale, imali smo uvide na terenu vezano na prijave nastale štete na putevima koji su nastali uslijed izmuljivanja kanala pa i po toj osnovi smo imali jedan uvid sa poljoprivrednicima i sa predstavnicima izvođača i naručioca radova pa tu smo već na terenu neke stvari definirali i dogovorili su se i određeni sastanci unutar Gradske uprave sa gradonačelnikom. Još bih spomenuo vezano za kazne koje su propisivane, dakle redovno su se izdavale prekršajne prijave za sve ove parcele neuređene koje nisu sukladno odlukama, odnosno gdje se vlasnici nisu odazvali izvršenju rješenja, odnosno eventualno je bilo prijava parkiranja vozila na nedopušteni način, dakle sve ono što smo evidentirali smo i kazne napisali pa evo i to je onaj dio koji se odrađivao redovno u periodu.

g. Željko Brezovečki – poštovani predsjedniče vijeća, gospodine gradonačelniče, zamjenik gradonačelnika, poštovane kolegice i kolege vijećnici i svi koji su nazočni na ovoj našij sjednici sve vas lijepo pozdravljam i postavio bih pet pitanja. Poseban pozdrav upućujem slušateljicama i slušateljima Obiteljskog radija Ivanić-Grada. Prije svega pohvalio bih zapravo Grad Ivanić-Grad i komunalnog redara u uvedenoj novoj praksi koja zapravo nas obavještava i koja nas izvještava što je napravljeno u proteklom razdoblju i što je pitano na svim ovim našim vijećima. Posebno bih zamolio i naše direktore u vlasništvu gradske firme da i oni primijene isti takav princip pa da budemo svi zajedno obaviješteni. Prelazim na prvo pitanje,a prvo pitanje glasi ovako – kada imamo u vidu i kada ćemo moći obnoviti i rekonstruirati most na rijeci Žeravinec, znači odnosi se na onaj most koji idemo prema Kloštru Ivaniću. Glavna cesta je čisto ok, ali pješački prolaz je kompletno zbog bacanja soli sav razdrobljen, jednostavno teško je pješacima prolaziti jer zapravo u noćnim satima se popikavamo na taj beton koji je zbog soli narušen. Drugo pitanje se odnosi na prijelaz preko pruge koji dijeli naš grad, eto u nekoliko navrata i naši kolege su već upitale, međutim nikad nije bio lošiji nego što je sada. Propao je za 20 cm, bolji je bio onaj stari prijelaz nego ovaj sada koji je kao tobože neki novi i eto očekujemo valjda ti izgradnju i nadvožnjaka i ovo da se nešto pokrene, a da li se može nešto sa HŽ-om isposlovati ili vidjeti da se radi oko sanacije, stvarno auti skaču, lupamo felge i tako dalje, a na jednom mjestu gdje je pješački dio otrgnula se skoro pola metra ona guma i viri 10 cm gore. U noćnoj šetnji bojim se da ne bi netko popiknuo se i jednostavno pao preko tračnica i da se ne dogodi nešto što ne bi trebalo, pa eto ako može komunalni redar otići, vidjeti, uvidjeti što se može po toj točki i napraviti. Što se znakova i mjesta pristupačnosti tiče, odnosi se na treće pitanje, postavio sam pitanje međutim nisam dobio odgovor, u Školskoj ulici kod Privredne banke nekad se nalazilo mjesto za osobe sa posebnim potrebama, nikad nije vraćen natrag nego se nalazi skroz gore kod groblja koji je neadekvatno iscrtan što znači da nema uopće pristup ljudima koji su u kolicima jer jednostavno je nacrtan odmah do normalnog parkinga i kada se zapravo parkirate sa autom do tog mjesta koje je rezervirano za osobe sa posebnim potrebama, ako dođe osoba u kolicima on nema mogućnost da otvori vrata da izađe i uđe u svoj auto. Što se tiče, već kada sam na toj tematici, imamo u istoj ulici postavljeni su novi znakovi. Iako sam prije jedno šest mjeseci ovdje na klupe stavio i slike i nešto govorio o tome da kada postavljamo nove oznake u našem gradu da bi bilo potrebno barem na visini od 3 metra da se one stave na taj znak, na žalost nije to tako učinjeno nego evo imamo novi znak gdje zapravo je na pola pješačke staze, a prva tabla je na 1,10 m visine što znači ako se dijete rola ili ako se vozi na biciklu jednostavno može s glavom zapeti u taj znak. Ne znam tko je to postavio pa eto molim komunalnog redara neka otiđe tamo na lice mjesta, znači odmah poslije Privredne banke na samoj pješačkoj stazi, u sred pješačke staze je stavljen neadekvatan znak, a posebno dodatne ploče sa obavještavanjem. Želio bih vas izvijestiti da u našem gradu prije par dana ili točnije jučer su došli i boravili su 11 dana kod nas europski volonteri koji su bili zaduženi za kulturnu baštinu i eto želio bih pohvaliti prije svega naše volontere koji su dali i svi gospodarstvenici jedan veliki doprinos, a tako i Grad Ivanić-Grad da zapravo i ime Ivanić-Grada bude upisano u veliku europsku kartu volontera gdje smo eto između jedne Barcelone ili recimo jedne velike druge zemlje navedeni kao naš grad Ivanić-Grad da smo bili grad domaćin. Pa eto sve pohvale, a posebno Udruzi koja je zadužena za našu baštinu našega grada. I zadnje pitanje, a to je stalno se ponavlja da građani ostavljaju smeće na raznim mjestima, mislim na kontejnerima koji su predviđeni za odlaganje smeća, međutim nesavjesni građani ostavljaju smeće tako da jednostavno se parkira bočno uz same kante i sve izbace van, niti ne ubace unutra, a kamo da razvrstaju, a da ne govorim eto i nekoliko dana smo zvali i direktoricu Ivakopa da intervenira i da skuplja od plastičnih kanti, od dječjih vrtića, igrališta, boja i lakova, svašta nešto. Eto molio bih ako možemo da u slijedećem razdoblju se uzme u obzir takva potreba da se stavi jednostavno stup i kamere da jednostavno uvedemo to promatranje naših građana tako da potaknemo da se zapravo na adekvatan način kao i europski grad i mi uključimo u razvrstavanje otpada jer zapravo to sve na kraju košta dodatno odvoženje, a i kada pogledamo šta se tu nalazi, pogotovo ovdje ispred vrtića, ima i na drugim lokacijama, stvarno je žalosno da naši građani to ne postupaju.

Gradonačelnik – lijepo pozdravljam sve gradske vijećnike, sve prisutne, zahvaljujem se vijećniku Brezovečkom na svim postavljenim pitanjima. Ono što mogu reći je što se tiče pješačkog dijela mosta na Žeravincu pokušat ćemo to riješiti već u tijeku asfaltiranja koje je ispred nas, znači sanirat će se određeni dijelovi grada pa ćemo vidjeti da li možemo još ubaciti da se sanira i taj dio pješačkog prijelaza. Što se tiče prijelaza preko pruge evo to je nešto što ej u ingerenciji HŽ-a. Dosta u zadnje vrijeme, doduše više sa Putničkim prijevozom, razgovaramo i dogovaramo, imamo tu dosta pozitivnih inputa pa vidjet ćemo što se može napraviti. Možda je to sada nešto lošije nego što je bilo, iako evo baš sam bio jučer u Dugom Selu, mislim da za razliku od njihovog putnog prijelaza ovo je autocesta kakvu si možemo samo poželjeti. Što se tiče stajališta kod Privredne banke za osobe s posebnim potrebama, mislim da je to već zapisano, o tome nadam se da komunalne službe isto vode računa, prilikom slijedećeg obilježavanja pokušat ćemo također riješiti taj problem. Također evo što se tiče znakova na eventualno mjestima gdje nisu baš privremeni, znam za taj znak konkretno i sam sam ga primijetio, mogao bi se izmaknuti iako je to stvarno pješački dio kolnika, znači nije čak predviđen za vožnju biciklom, ali je dosta nezgodno slažem se i evo mogu samo još opasku što se tiče projekta koji je provođen u Ivanić-Gradu još uvijek se provodi, također Grad Ivanić-Grad je bio uključen u njega i podržavamo takve projekte. Malo mi je krivo što se evo nije postiglo i veći neki konsenzus i sa Muzejom grada Ivanić-Grada, mislim da je to trebalo napraviti tako i da bi tada tek ti rezultati bili još puno bolji.

gđa. Mirna Češković – pozdravljam sve prisutne. U kojoj je fazi i kada je planiran završetak radova u Dječjem vrtiću u Posavskim Bregima. Drugo pitanje, na ulazu u dvorište u župni dvor u Posavskim Bregima očito curi voda, prijavljeno je čini mi se još 02.09., do danas vidim da ništa nije poduzeto, ne znam jel' netko bio, vidio o čemu se zapravo radi, pa eto zašto, već je dosta dugo vremena prošlo, to je već 10 dana, pa zašto to tako dugo traje. Na području Posavskih Brega se izmuljuju kanali uz poljske parcele zemlja ostaje uz kanal ili na putu ili na samim parcelama pa zemljoposjednike zanima da li će se to vratiti u prvobitno stanje i tko je nadležan za to. Četvrto, što je sa čišćenjem odnosno košnjom kanala na Posavini, konkretno u Posavskim Bregima. Kanali uz glavnu cestu nisu uopće ove godine košeni, također nije pokošena niti ona bara kod onog mosta u Prunicama koji čeka da se proširi. Ne znam tko je nadležan za to. Hrvatske vode, pretpostavljam. Također da se radi o privatnim parcelama sigurno bi već poslali rješenja o izvršenju pa eto isto očito treba nekoga upozoriti da se to napravi. Peto pitanje, u Ulici Stjepana Škrinjara preko puta benzinske na Savskoj u Ivanić-Gradu postoji rupa, meni to izgleda kao da kod asfaltiranja nije dobro spojen novi i stari asfalt pa bih molila da vidite da se ta rupa sanira. Imala bih komentar za lampe u društvenom domu u Posavskim Bregima, zamolila bih vas da to svakako napravite do 12.10. zbog proslave obljetnice KUD-a.

Gradonačelnik – zahvaljujem se na svim postavljenim pitanjima. Što se tiče radova na Dječjem vrtiću oni su se nešto oduljili, problematika izvođača koji nije stigao u roku završiti, mogu reći da je sve manje-više naravno pod kontrolom, obavljen je tehnički pregled, nedostaci se uklanjaju, sa nekim točnim datumom ne bih htio sada izaći, ali ravnateljica mislim da komunicira sa roditeljima i kada ćemo imati točan datum biti će objavljeno. U svakom slučaju poduzete su sve radnje da to bude u okviru ovog mjeseca i da se kroz ovih mjesec dana to sve riješi. Što se tiče curenja vode zamolit ću ako netko zna o čemu se radi da odgovori, a ako ne, dobit ćete pisani odgovor. Što se tiče izmuljivanja mogu reći da je sastanak sa poljoprivrednicima održan u Gradu jučer, da su bili svi kod mene na primanju, da smo odradili taj radni dio, da već su i kontaktirane Hrvatske vode i izvođač radova. Sastanak je u ponedjeljak u 10.00 sati će doći predstavnici Hrvatskih voda u Grad i izvođač. Koliko znam veći dio tih problema je već i saniran i više nije situacija ovakva kakvu ste sad rekli, već je jedan dio znači toga mulja i odvezen, a u ponedjeljak ćemo nadam se u potpunosti riješiti tu cijelu problematiku. Ono što je jako dobro to je da se počelo izmuljivati i možemo biti sretni da smo uopće u poziciji za razliku od mnogih drugih da se konačno čisti taj mulj jer smo to inzistirali već godinama da se krene u izmuljivanje, a što se tiče problema koji su se pojavili oni ce već rješavaju i biti će u potpunosti riješeni i završeni mislim sa sastankom u ponedjeljak u 10.00 sati u Gradskoj upravi mislim da ćemo naći konačno rješenje, Košnja kanala također je nadležnost Hrvatskih voda, problemi oko natječaja, odabira izvođača, znači odabran je jedan izvođač, nakon toga tužba, odluka suda u kontra strani i momentalno nema nitko ugovor sa Hrvatskim vodama za to, jedna status quo pozicija koja se pomalo raspetljava. Iskreno se nadam da će biti do kraja raspetljana. Ono što je istina je da utječe na život građana i da je situacija sa kanalima loša, ali odgovornost na žalost nije, znači ne možemo utjecati na to. Maksimalno se trudimo i već nekoliko dopisa s Hrvatskim vodama i sastanaka, uvjeravaju da će se situacija otpetljati, tako da se nadam da ćemo dobiti i konačno firmu i poduzeće koje obavlja te poslove za Hrvatske vode i da će Hrvatske vode početi to financirati i plaćati i da će ići sve po ustaljenom toku kao što je bilo i prije. Što se tiče ovog spoja na asfaltu to se nadam isto da ćemo sanirati. Sa desne strane je, u principu, tog spoja malo otpao asfalt, trebalo bi to iskoridirat pa ćemo u ovim asfaltiranjima koja su ispred nas pokušati riješiti i taj dio i napraviti korekciju.

g. Krešimir Ceranić – pozdravljam sve nazočne. Imam dva pitanja, prvo je možda za direktora Komunalnog centra, kada se očekuje navažanje tucaničkih cesta po zahtjevima MO-a, to bi trebalo po mom mišljenju biti u skoro vrijeme. I imam pitanje za komunalnog redara gospodina Abramovića. On je sada u izvještaju rekao, ja mogu potvrditi danas je krenulo asfaltiranje tog prokopa u Ulici Gorenci, to je inače ulica uz školsku sportsku dvoranu. Mene zanima tko i što treba napraviti da se po pola godine čeka neko asfaltirenje, sanacija tri kvadrata asfalta u naselju. To je inače ulica u kojoj ima bar tridesetak automobila, pa računajte svaki dan ljudi idu na posao, s posla, plus poljoprivrednici s traktorima. Sada je negdje šest mjeseci od kada je taj prokop napravljen i evo danas se nakon šest mjeseci asfaltira. Pa molio bih odgovor tko i što treba napraviti da se više tako dugo ne čeka sanacija.

g. Mario Mikulić - lijep pozdrav prisutnima: Komunalni centar je u domeni svojih poslova nasipavanja tucaničkih cesta i sanacije proveo natječaj, odabran je najpovoljniji ponuditelj, potpisani su ugovori i tijekom slijedećeg tjedna očekuje se navoz kamena po mjesnim odborima, a onda još detaljiziranje i nasipavanje po planu, a još uvijek se naknadno nešto pokaže da treba ili mjesni odbor donese drugačiju odluku. Znači negdje sredinom, odnosno krajem slijedećeg tjedna se kreće.

Predsjednik Gradskog vijeća – mislim da komunalni redar baš i nema šta puno reći vezano za ovu problematiku, samo se moramo svi skupa potruditi uključujući znači i nadležne iz Grada, to je komunalni redar, da pravodobno reagira se prema onim tvrtkama koje su napravile prekope i ukoliko ne izvrše ono što trebaju izvršiti po građevinskim normama da ih se prijavi na vrijeme. Ja znam da je to rađeno no međutim sama prijava očito za tvrtke baš puno i ne znači.

g. Krešimir Golubić – lijepo pozdravljam sve prisutne vijećnike, sve kolegice, slušatelje i slušateljice Obiteljskog radio Ivanića. Imam nekoliko pitanja, prvo se odnosi na komunikaciju građana grada Ivanić-Grada sa gradskom administracijom. Recimo kada građani prijavljuju neki komunalni problem putem city hub aplikacije često taj komunalni problem ne može se prijaviti, jednostavno ta prijava ne prolazi, izbacuje po nekoliko puta i onda građani pokušavaju poslati e mail Gradu sa nekim upitom. Već sam imao par puta upite od građana da zašto im Grad ne odgovara na njihove mejlove. Znači ako se pošalje neki mail mislim da bi trebalo barem, ako se ne može dobiti naravnoneki odgovor, barem da se zahvali tom građaninu koji je postavio pitanje putem mejla jer ako se tiče pitanja neke problematike koju građanin plaća kao šta je recimo neki komunalni znači ili odvodnja, vodovod, nema veze šta to znači ne fakturira sam Grad, ali smatram da je važno informacijski, komunikacijski i poslovnosti samog Grada prema svojim građanima da se na mejl odgovori barem u roku dna dana. Prvi odgovor znači da li se može nešto riješiti ili ne može, a kasnije kada se može i kako se može riješiti. Evo to je bilo prvo pitanje. Drugo pitanje se tiče kod Žitne i Naftaplinske ulice u ivanić-Gradu. Inače recimo te dvije ulice su na Mjesnom odboru Šarampov Gornji najproblematičnije šta se tiče kada padne kiša. Znači, kada je melo veći pljusak Žitna i Naftaplinska doslovno plivaju u vodi i tamo se voda toliko digne, fekalije isplivaju van iz kanalizacijskih otvora. Zanima me da li ima neko rješenje u planu, na primjer rješenje kao što je napravljeno sada u Kolodvorskoj ulici, znači da se glavni odvodni kanal promijeni ako je glavni odvodni kanal recimo začepljen, takvo neko vatrogasno rješenje dok se ne čeka recimo neka konkretna sanacija tih ulica. Samo da podsjetim, i Žitna ulica i Naftaplinska ulica ili su slijepe ulice i recimo Žitna i Naftaplinska imaju oblik slova U, jako teško je sada negdje rekonstrukciju napraviti odvodnje pošto nema se gdje napraviti pošto sve su okružene parcelama. Treće pitanje, šta se tiče izlaganja komunalnog redara treba recimo pohvaliti ovdje, pohvalio bih recimo imali smo jako dobru komunikaciju, neki preko ljeta, šta se tiče Kolodvorske ulice i košnje one šikare i trave u Kolodvorskoj ulici koja čak i nije uopće u vlasništvu Grada nego u vlasništvu i RH i Hrvatskih željeznica, i tako dalje, ali na inicijativu MO-a komunicirali smo sa komunalnim redarom, komunalni redar je komunicirao sa Komunalnim centrom i smatram da je to jako dobra komunikacija bila i posao odlično napravljen. I sada zanima me u vezi tog dijela, znači neki građani pitaju , znači kosila se one površine koje nisu dvorišta, a zanima me ovaj sam ulazak u dvorišta nisam dobro shvatio, jer sam komunicirao u međuvremenu sa odgovornim osobama iz PBZ nekretnina iz Privredne banke Zagreb koji upravljaju sa tim objektima koji su pod hipotekama i sada oni kažu da oni ne mogu nikome dati nalog, tom građaninu koji je pod hipotekom da pokosi svoje dvorište a to dvorište recimo nije košeno već tri mjeseca, znači množe se gmazovi i tako dalje, rekao je da jedini način da se uđe u to dvorište da taj građanin koji ima obraslo dvorište mora dati svoju suglasnost. Ako ne da suglasnost on ima pravo tužiti bilo koga. Sad mene zanima da gospodin komunalni redar kaže da li se može ući u dvorište i da li ima neki brzi proces da se ne mora čekati recimo cijelo ljeto, sada je već recimo kasno, ali kad građanin ima prijavu u osmom mjesecu to je stvarno, ako ste vidjeli recimo i u Kolodvorskoj ulici čak su se i zmije izlegle u dvorištu, a u susjednom dvorištu žive mala djeca. To je jako veliki rizik za njihovo zdravlje, opasnost i za život. Četvrto pitanje zanima me sad da li je u planu recimo kod uličnih lampi, naprimjer kod Dječjeg vrtića Žeravinec i još nekih mjesta, znači drveće svojim granama i lišćem zaklanja raspon svjetlosti tih uličnih lampi i da li je u planu da se samo obiđe Grad po noći i da se vidi koja drveća zaklanjaju koje lampe da bude ravnomjerno svjetlost raspoređena u tim ulicama. Peto pitanje tiče se više-manje nekog našeg svjetonazorskog i povijesnog aspekta. Ovo nije pitanje šta se tiče Grada, ali ako gledate recimo naše osnovne škole, naši učenici u osnovnim školama, među ostalim imate i predmet povijesti. I ako vi vidite iz tog predmeta povijesti znači uče dio koji je iz Domovinskog rata i ako vi pogledate te knjige u tom gradivu iz Domovinskog rata, znači naši građani, mladi građani Ivanić-Grada taj materijal to je toliko loše napravljeno da djeca uopće ne mogu dobiti konkretnu informaciju o Domovinskom ratu. Znači kao da ispada kao da je preko noći počelo, znači netko nas je napao, ne piše uopće tko je koga napao, kako je trajao Domovinski rat, evo molim vas da pogledate te udžbenike. Htio bih zahvaliti Zajednici udruga proizašlih iz Domovinskog rata Ivanić-Grada da šire informaciju o istini, pogotovo našim mladim građanima jer ovi udžbenici koji naši mladi osnovnoškolci uče to meni izgleda kao da je tu, kako se to kaže, Solunski priručnik prekopiran iz Ministarstva kulture, pa bih htio samo pitat znači i Zajednici udruga koliko znači mladih prođe kroz tu informaciju , komunikaciju, edukaciju konkretnu znači o tijeku, nastanku, uzrocima i posljedicama Domovinskog rata, ono što ne mogu naći u udžbenicima.

Gradonačelnik - zahvaljujem se cijenjenom vijećniku Golubiću na svim postavljenim pitanjima, pokušat ću na jedan dio odgovoriti, na ovaj jedan dio će komunalni redar i ovo zadnje možda netko od ovdje prisutnih koji su uključeni u rad udruga iz Domovinskog rata. Što se tiče komunikacije sa građanima i administracije moram podsjetiti da smo upravo uvođenjem tog projekta, tog programa, na neki način zapravo i podigli nekakvu komunikaciju sa građanima na jednu višu razinu nego što je i bila do sada. Kaže mi zamjenik da se povremeno javljaju problemi u funkcioniranju, da nekad zna iskakati ta veza odnosno znaju biti problemi u internetskom pristupu. Međutim mislim da oni ne sprečavaju nikoga ako već ne može na taj način, znači postoji taj broj telefona na koji se uvijek javlja djelatnica Grada. Ako ima stvarno neki konkretan slučaj gdje nije odgovoreno u roku 2 do 3 dana onda Vas molim evo da ga dostavite pa da provjerimo jer je izričiti naputak i moj i službe da se svakom građaninu odgovori bilo potvrdno bilo negativno, ali da se odgovara na svaki upit, a ukoliko to nekad nije moguće nešto mejlom, nešto ne funkcionira, kažem može se iskoristiti na neki drugi način tada da se komunicira sa Gradom. Mi smo napravili bili tada i malu kampanju vezano za taj cijeli program gdje smo i građane obavijestili da se može na taj način, a dali smo i broj telefona na koji se također može zvati u radnom vremenu Grada gdje će se javiti djelatnica koja moram reći da stvarno je angažirana upravo u tom dijelu da zaprima znači i mejlove i zahtjeve i sugestije građana i probleme i njezina je obaveza i da iskomunicira i u datom vremenu odgovori građanima kakav je status njihovog problema i da li ga je moguće riješiti i eventualno u kojem roku. Tako da ako znate konkretno da negdje nešto nije odgovoreno ili nešto, ja Vas molim dostavite provjeriti ćemo o čemu se radi. Žitna i Naftaplinska jesu problem, to je problem koji je još i više eskalirao upravo sa radovima i kad se gradio Konzum i zaobilaznica naprosto se velika količina tih oborinskih voda slijeva u tu ulicu, u taj dio i ne vidim rješenje dok se ne riješi u cijelosti ta ulica onako kako treba. Vrlo često se zna i zaštopati koliko znam jer imam tamo i rodbinu pa znam da je problem, da se često šahte zaštopaju jer veliki su nanosi. Nekakvo alternativno rješenje mislim da na žalost nemamo osim što treba pripremiti i pripremamo da to riješimo kako se spada rekao bih kroz novu mrežu kanalizacijskog sustava. Što se tiče ulaska u dvorište to ću zamoliti evo komunalnog redara da nam objasni njegove probleme, mislim da će mu biti drago da može ih podijeliti sa vama, jer to su i naši poprilično isto slični problemi. I što se tiče drveća tu je Komunalni centar, mislim da obilazi sve lokacije u Gradu i vrši redovito to kresanje drveća koje smeta pa pretpostavljam, da će i ovdje ukoliko postoje takve lokacije ili ih Vi možete također evo i direktoru to dojaviti, da će se prilikom kad se znači krene u krčenje drveća da će se tad onda i takve lokacije riješiti. A što se tiče evo udžbenika i rada same naše Zajednice udruga Domovinskog rata postoji taj projekt koji ste i Vi ovdje spomenuli, znam da djeca na njemu sudjeluju, da se i dalje provodi, da ide svake godine, ako Vas točno zanima evo može možda netko od ovdje prisutnih odgovoriti ili u pisanom obliku kako Vam je drago.

g. Tomislav Abramović – zahvalio bih se isto na pitanju jer u stvari ta Kolodvorska ulica, mi smo u stvari dok je došlo i pitanje već bili u jednoj visokoj fazi rješavanja. Dakle cijela ta strana uz HŽ kolosjek je u stvari izdano Rješenje Republici Hrvatskoj odnosno Ministarstvu državne imovine i HŽ infrastrukturi i evo poklopilo se to i sa Vašom prijavom tako da u principu su oni postupili po našem Rješenju i počistili onaj cijeli dio i stvarno nakon dugo vremena smo evo i taj dio riješili vjerujem na zadovoljstvo građana. Ovo konkretno pitanje ulaska u dvorišta taj dio je specifičan zato šta parcela uz javnu površinu nije problematična, problematična je parcela koja se drži za tu parcelu koja se nalazi uz javnu površinu i tu je nama isto malo problem djelovati. Komunalni redar štiti javnu površinu i postupa prema svim vlasnicima koji imaju parcelu uz javnu površinu. Ove parcele koje ne graniče s javnom površinom bojim se da je jedino rješenje tužba prema sudu, dakle vlasnik se mora obratiti sudu i onda sud mora naložiti takve radnje putem treće osobe. Tako da evo ovaj dio u Kolodvorskoj znam bila je prijava, dakle ja sam objasnio vlasniku malo da je taj problem, mi ćemo pokušati još sa tim PBZ nekretninama, ne znam tko je točno vlasnik, vidjeti eventualno neki model da probamo naći, ali teško je tu djelovati ako parcela sama ne graniči sa javnom površinom, tako da to je specifično, ali inače u svim ostalim situacijama nije problem. Dakle, sve ono šta nije uređeno sukladno našim odlukama mi izdamo rješenje, rok od 7 do 15 dana, zavisi o kakvoj vrsti radova se radi i nakon toga određujemo datum i ulazi Komunalni centar. U proteklom periodu imali smo četiri ulaska na parcele i nakon toga se troškovi postupka naplaćuju samom vlasniku. To je provjerena formula koja funkcionira, međutim opet postoje i oni iznimni slučajevi gdje je vlasnik nedostupan, nepoznat, dakle ne živi ovdje u Hrvatskoj već negdje vani tako da niz tih situacija koje su opet i ograničavajuće ali ovdje konkretno u Kolodvorskoj je taj problem šta ova parcela koju stranka prijavljuje nije uz javnu površinu već se nalazi iza tog prvog reda tih parcela i onda ona malo ima drugačiji postupak rješavanja.

g. Goran Leš – hvala kolegi Golubiću. Program obrazovanja, odnosno predmeta povijesti u osnovnim i srednjim školama je takav kakav je. Mi tu ne možemo utjecati, ali upravo uz tih razloga smo mi i počeli sa programom provođenja dodatne nastave u osnovnim školama i u srednjoj školi, za to smo dobili i certifikat Ministarstva prosvjete tako da mi možemo sudjelovati u tom radu kao suradnici u nastavi. Provodimo ga već više godina. Provodimo ga u razredima, odnosno u godištima koja obrađuju redovnu nastavu Domovinskog rata u svojim programima. Prorađujemo ga u tri faze, dakle trosatno kao samo predavanje odnosno upoznavanje, kratko upoznavanje sa uopće Domovinskim ratom i posebno sa osvrtom na sudjelovanje naših sugrađana, dakle hajdemo tu lokalnu karakteristiku navesti, dakle naših ljudi, ljudi sa područja ove općine, postrojbe sa područja ove općine u tijeku Domovinskog rata kroz takozvani zbor, odnosno tehnički zbor gdje stavljamo akcent na preventivu, na nekakvo upoznavanje učenika sa opasnostima koje se javljaju pronalaskom minsko eksplozivnih sredstava, oružja i slično i sada po najnovijem vodimo učenike i na terensku nastavu. Naravno ne možemo povesti sve učenike nego vodimo po izboru škola p dvadesetak, tridesetak učenika. Sve to skupa naravno povezano je i sa troškovima. Rekli smo, mi se javljamo i na natječaj Ministarstva branitelja, Ministarstva kulture i slično i ostvarimo onda nekakav poticaj, nekakva sredstva, onda to i provodimo. Naravno problem je da niti jedno od tih ministarstava ne želi ili ne pokriva topli obrok za djecu na terenskoj nastavi, to ne može ući u taj trošak pa se onda moramo snalaziti na drugi način. Naravno pokrivamo to onda sredstvima koje udruge dobivaju od strane Grada. Ovo je u najkraćim crtama. Uglavnom ono što je najbitnije, provodi se u svim osnovnim školama i u srednjoj školi sa područja bivše Općine Ivanić odnosno današnje tri lokalne samouprave.

g. Igor Cepetić – pozdravljam sve prisutne. Postavio bih pet pitanja, dva su vezana za šetnicu uz rijeku Lonju. S obzirom da su Hrvatske vode dosta sufinancirale taj projekt zanima me da li je možda Grad razgovarao sa njima vezano za uređenje korita rijeke jer preko ljeta ako ne padne kiša to je voda stajačica budimo iskreni, pa da se uredi na neki način korito kako bi voda stalno tekla. Drugo je vezano tamo kod mosta u Omladinskoj ulici su nekakvi radovi. Ne znam da li je to bilo nužno, to je dosta friška investicija pa ono što uvijek svi govore vijećnici da ako se nešto radi da se onda sagleda šira slika pa da se odradi odjednom, ne mora se na nečemu što je novo kopati pa ponovo uređivati. Vidjeli smo u izvještaju od Komunalnog centra u prošloj godini su zamijenjene kocke na podlozi košarkaškog i rukometnog igrališta u centru kod Osnovne i Srednje škole. Kroz te kocke probija trava. Da li je to moguće na neki način sanirati, riješiti? Nije baš zgodna slika. Lijepo izgleda podloga ali dok probija trava kroz nju nije zgodna slika. Na ovom vijeću imamo i točku vezano za prodaju zemljišta u poduzetničkoj zoni, znamo da ugovorom se kupci obvezuju da u roku 2,5 godine naprave investiciju i to, ali me zanima da li Grad ima kakvu kontrolu ostalih uvjeta na temelju kojih ostvaruju ti investitori popuste jer ostvaruju dosta velike popuste, u principu od 40-50% što su značajna sredstva pa da li Grad to može iskontrolirati da li oni poštuju ono na što su se obvezali. Zadnje je, evo ovdje je spomenik poginulim antifašistima tu kod Spomen doma Alojza Vulinca pa slova su izblijedila, malo i spomenik bi trebalo obnoviti pa me zanima da li je možda sa Udrugom antifašista Ivanić-Grada razgovarano oko obnove spomenika konkretno ovoga, ali i svih ostalih koji postoje na naseljima na području Grada Ivanić-Grada?

Gradonačelnik – zahvaljujem se gospodinu vijećniku Cepetiću na svim postavljenim pitanjima. Što se tiče korita rijeke Lonje mogu reći da se sa Hrvatskim vodama i dalje intenzivno razgovara, d momentalno smo u fazi odabira izvođača odnosno pred potpisivanjem ugovora za nastavak šetnice kroz područje starog grada. Očekujem da će radovi krenuti u roku 15 do 20 dana i da će i taj dio biti do kraja godine nadam se završen. Također je objavljen natječaj za projektiranje upravo ovog o čemu ste sada govorili, to su izgradnja dvije brane na rijeci Lonji, uređenje korita rijeke Lonje, te sanacija potoka Žeravinec u kompletnom toku. Natječaj je raspisan, momentalno je u tijeku i vidjet ćemo tko će se javiti. Ono što je tu važno reći je da se radi o projektima, znači projektiranju, projektnoj dokumentaciji do građevinske dozvole, ne o radovima, da me ne bi krivo shvatili i nadam se također u tim aktivnostima Hrvatske vode bi trebale značajno učestvovati sa nekakvih 90% troška, Grad Ivanić-Grad sa 10% iako to još nije nigdje na papiru i to je u fazi razgovora i pregovora pa ćemo vidjeti što će se desiti, ako će sve biti onako kako bi trebalo biti očekujem da ćemo znači završiti 3. fazu šetnice još u ovoj godini i da ćemo ugovoriti projektiranje 4. faze šetnice te također projektiranje brana na rijeci Lonji i kompletnog uređenja toka rijeke Lonje i toka Žeravinca gdje bi iduće godine imali građevinske dozvole za taj dio i po meni 2021. krenuli onda sa radovima i kompletno riješili pitanje Lonje. Bila je već prezentacija jedna mala za javnost, biti će i veća ukoliko se to sve izrealizira tada de facto problem nedostatka vode u ovom dijelu samog grada Ivanić-Grada i gornjeg toka ne bi više bio jer bi rijeka Lonja zapravo postala jedno jezero, imali bismo uvijek vodu u Lonji. Što se tiče Omladinske ulice ni meni nije drago da smo urezali šetnicu tih nekakvih 2,5 metra na tom mjestu. Radilo se o spoju Naftalana, odnosno bazena Naftalana u kanalizaciju gdje je investitor Naftalan zapravo doveo u pitanje da je to nemoguće na drugi način riješiti, da oni to ne mogu prokapanjem, probušuvanjem riješiti i dogovoreno je da će se zapravo cijela ona ploha ukloniti i izbetonirati nanovo taj dio pošto je šetnica betonirana u pločama ona zadnja ploča će se napraviti nanovo u fazi radova koji će se izvoditi kad krene 3. faza šetnice, znači taj izvođač će onda i to završiti o trošku investitora, ni meni nije drago, ali navodno da drugog načina da se to izvede nije bilo, a neće biti krpanja nego će biti cijela ploha nanovo izbetonirana i neće se vidjeti da je nešto krpano. Što se tiče trave na kockama vjerojatno postoji pretpostavljam neka mogućnost za nekakvim sredstvima koja su dozvoljena, nisam do sada o tome razmišljao, dobit ćete pisani odgovor, ako se smiju koristiti kroz to, neki herbicidi kojim bi se ta trava uklanjala ili preslagivanje i skidanje cijelog igrališta i nanovo preslagivanje što ne vjerujem da je opcija. Vjerojatno postoji način da se trava suzbije na neki način ispod njih. Zemljište u poduzetničkoj zoni ima par kriznih faza, znači gdje smo u nekakvim rokovima koji su na rubu što se tiče početka radova. Koliko znam neki projekti su pred dobivanjem građevinske dozvole, neki su već dobili, ali isto bilo bi najbolje da u pisanom obliku Vam odgovorim točno tko je gdje, šta i u kojoj je fazi na kojim parcelama koji investitor, znači informacije koje mi imamo i sa kojima mi raspolažemo. Sa Udrugom antifašista redovito komuniciramo i oni ostvaruju novčana sredstva iz gradskog proračuna svake godine. Upravo i u njihovom, znači prilikom pravdanja sredstava oni uvijek pokazuju da je to upravo za sanaciju i popravak spomenika. Ove godine na žalost evo njihovom greškom nisu se javili na vrijeme na natječaj koji je raspisan za udruge, ali u kontaktu sa Udrugom Grad će iznaći načina da im pomogne i da osigura sredstva i ove godine za njihov rad i za njihove potrebe. Ima nekoliko tih spomenika koje bi trebalo evo obnoviti, i ovaj tu, mislim da sam prolazio autom vidio sam i onaj u Prečecu da je dosta oštećen, a ne izgledaju mi nekakvi veliki novci, mislim da se radi o malim sredstvima, a da se to dovede u red tako da što se tiče Grada postoji dobra suradnja sa Udrugom i evo stojimo na raspolaganju na sve načine da riješimo takve probleme.

g. Branko Petrinec – pozdravljam sve nazočne. Imam pitanje vezano za cestu spojnu između Breške Grede i Lepšića odnosno Opatinca kada se planira to spojiti odnosno izasfaltirati ili bar sad da se prije ovih radova, a onda opet vjerojatno i nakon radova ovih u poljima jesenskih da se naveze i poravna malo kao tucanička cesta ovaj dio koji je tucanički. Uglavnom kad se planira ta cesta riješiti do kraja po nekakvim pretpostavljam fazama? Drugo pitanje, odnosno molba više, ali evo mogu prvo i pitati da bude korektno prema Poslovniku, kada se planira izgraditi nogostup u Šumećanima, a molba je u ovom dijelu s obzirom da učestalo imamo pitanja stanovnika Šumećana vezano za taj nogostup može li Grad ukratko sažeti neku obavijest pa staviti to i na oglasnu ploču u Šumećanima tako da i građani budu direktno obaviješteni o tijeku tih radova.

Gradonačelnik - što se tiče spojne ceste Breška Greda – Opatinec ona je u fazi projektiranja u punom obimu ceste i prijaviti će se na sufinanciranje iz EU fonda za ruralni razvoj 7.2. Ono što mislim da će do kraja godine biti građevinska dozvola dobivena i da će biti iduće godine spremna ta prometnica za aplikaciju i namjera je financirati iz europskih novaca. Što se tiče nogostupa u Šumećanima mogu opet evo ponoviti prekjučer sam opet zvao da čujem u kojoj je fazi, dogovor je da o rade Hrvatske ceste. Ministar Butković me uvjerava da je direktor Hrvatskih cesta gospodin Škorić dobio nalog da Hrvatske ceste krenu znači još na jesen sada sa radovima i ja očekujem onda pozivajući se evo na njihove riječi da će to biti i izvršeno. Znači dogovor je da financiranje tog nogostupa ide preko Hrvatskih cesta i za sad je pozitivna atmosfera, nitko nije rekao da nešto ne bi bilo napravljeno već da će krenuti. Teško mi je reći datum da li će to biti za 5 dana, 7 ili ne znam,12, uglavnom kompletan preostali dio nogostupa će preuzeti na sebe Hrvatske ceste. Bolo je problema u projektu, jedan dio projekta bilo je nemoguće izvesti. Taj dio, koliko imam informaciju, je sada iskorigiran i ja očekujem da ove jeseni ti radovi krenu, iako opet se moram ograditi, znači s obzirom da nismo mi investitor već investitor će biti Hrvatske ceste, u njihovo ime mi je teško govoriti, ali po svim mojim saznanjima to će ići.

g. Krešimir Malec – gospodine predsjedniče, radno predsjedništvo, gospodine Leš, kolegice i kolege, evo pet pitanja. Prvo pitanje odnosi se na radno vrijeme državnih ureda, institucija, županijskih, gradskih, Gradske uprave, gradskih tvrtki. Naime, znači svi oni koji rade odnosno evo su zaposleni van područja Grada Ivanić-Grada i koji nisu moguće doći u nekakvo radno vrijeme, d ali je to do 15, 16 sati, predlažem gospodinu Lešu da objedini sve te institucije koje rade na području Grada, a koje izdaju potvrde, rješenja, od gruntovnice, Porezne uprave, od županijskih ureda i tako dalje, da se vidi da se organizira jedno popodne, jedan uredovni radni dan za kada bi sve te institucije radile u produženom radnom vremenu, odnosno preraspodjelom radnog vremena. U najmanju ruku bilo bi korektno i prema ljudima pošteno da ako je teško, a znam pretpostavljam da je malo teško regulirati, nemamo mi utjecaj nad tim institucijama, ali sve šta je na području Grada Ivanić-Grada je u interesu građana, odnosno Gradske uprave, odnosno gradonačelnika da pokuša objediniti, da li je to jedan dan, ako ne, da barem svaka od tih institucija ima produženo radno vrijeme. To su osnovni problemi građana koji nisu moguće riješiti, odnosno morali bi uzeti ili jedan dan godišnjeg odmora ili nekakvi slobodni dan, nemaju svi građani slobodnih dana na poslu, a mislim da je za nekakvu obvezu koja traje pola sata ili sat nema potrebe uzimati godišnji odmor. Drugo pitanje je vezano za, prema informacijama koje imamo iz Ministarstva graditeljstva energetska obnova javnih objekata nastavlja se dalje projekt, u 12. mjesecu se najvjerojatnije raspisuje natječaj za energetsku obnovu javnih objekata društvene namjene pa moje pitanje je da li imamo još, ako imamo pretpostavljam da da objekata koje bi trebalo pripremiti projektnu dokumentaciju da možemo aplicirati na ta sredstva, pa evo predlažem kada se radi o društvenim domovima, javnim objektima da evo i ove godine apliciramo na to i da povučemo ta sredstva. Treće pitanje je vezano za usporavanje prometa, Ulica ruža, Šiftarova ulica, znači građani su kontaktirali Vijeće mjesnog odbora, znači ne inzistira se tu na ležećim policajcima, ali da se uspori promet, da li je to nekakvom signalizacijom, da li je to ležećim policajcima s obzirom da su to evo poprilično uređene ceste, dugačke ravnine, znači da se vidi na koji način evo u suradnji sa prometnom policijom, odnosno Policijskom postajom i prometnim stručnjacimada se iznađe rješenje. Četvrto pitanje vezano za dijelove naselja Siporeks, Ulica Stjepana Radića, Kolodvorska ulica u nekoliko zadnjih dana iznimno neugodan smrad koji se pojavljuje na tom području, a vezan je uz mirise po trulim pokvarenim jajima, očito je sumporov vodik u pitanju, da li je to vezano nešto uz Etan pa bih Vas molio da li imate kakvih saznanja i odgovor. Peto pitanje vezano za novouređenu sada Cvjetnu ulicu, odnosno ovaj dio isto tako Siporeks naselja gdje se određeni dijelovi ceste isključivo koriste kao trajno parkirališno mjesto šta nije namjena bila tih ulica. Nemamo ništa protiv zaustavljanja, ono je ako se dobro sjećam nekakvih petnaestak minuta da se nešto pristane i tako dalje ali da se to, doslovno cjelodnevna parkiranja, cjelovečernja parkiranja mislim da bi to trebalo izregulirati. Nije pitanje, samo podsjećam na problematiku Vulinčeve ulice, stupova betonskih, znači zamjena, održavanje D43 trava između nogostupa i kolnika, parket dvorana Žeravinec. Hvala lijepo.

Gradonačelnik – Zahvaljujem vijećniku Kreši Malcu na svim postavljenim pitanjima. Evo radno vrijeme mogu reći da sam primio Vaše razmišljanje na znanje. Ono što evo možda građani ne znaju, možda evo niste ni Vi upoznati, ali Gradska uprava radi jedan dan u tjednu u dužem radnom vremenu i to je u srijedu, srijedom znači do 17.00 sati. Vjerojatno nam je moguće iskomunicirati sa našim komunalnim poduzećima da se možda uskladimo u tom dijelu ukoliko takve potrebe ima. I sasvim sigurno i ovo što ste i sami rekli, možemo probati potaknuti druge službe kojima nismo nadređeni da se probaju uskladiti sa time. Ono što na žalost mogu evo ustvrditi iako je to i na web stranicama Grada da nam se stvarno relativno mali broj ljudi odazove u tom popodnevnom terminu od 15.30 do 17.00 sati i da je sad naše radno vrijeme takvo već, mislim da već više od godinu dana i da smo skoro već razmišljali da iduću godinu ga vratimo nazad. Znači ljudi zapravo to ipak ne koriste, pa evo možda je i ovo prilika da još jedan puta potaknemo ljude da koriste i to produženo vrijeme Gradske uprave i da pokušamo to onda u stvari i opravdati da ljudi mogu doći do 17.00 sati, nakon radnog vremena i da stignu obaviti poslove u Gradskoj upravi, a za ovo onda ćemo možda evo i napravimo nekakvu inicijativu pa da probamo potaknuti i ostala gradska poduzeća pa da malo pomalo kroz dopise i razgovore sa stalim službama možda dobijemo taj jedan dan u tjednu da u popodnevnim satima se mogu obavljati poslovi koji su vezani uz naše građane. Podržavam takvu inicijativu, nemam ništa protiv. Mi imamo pripremljeno, mislim da imamo dokumentaciju za dva društvena doma. Iako opet moram kazati da je Grad Ivanić-Grad što se tiče svojih objekata stvarno veliki dio objekata riješio, znate da smo gotovo sve vrtiće obnovili kroz tu mjeru, da smo zgradu Komunalnog centra obnovili, da smo obnavljali Pučko otvoreno učilište kroz tu mjeru i da je stvarno gotovo većina objekata u vlasništvu Grada obnovljena. Tu postoji možda još i ona mogućnost o kojoj smo i zajedno razgovarali prilikom posjeta delegacije koja je bila ovdje i u ste bili Vi uključeni vezano za učenički dom, da možda i nije nužno biti uvijek vlasnik da bi se nešto isposlovalo, pa u tom kontekstu nadam se bilo bi dobro da upravo taj projekt o kom razgovaramo, koji je za mene vrlo važan razvojni projekt Grada osposobimo i da eventualno možda bude spreman iako je za to sada malo vremena, ali mislim da društveni domovi imamo jedan ili dva projekta koji su spremni. Što se tiče usporavanja prometa prema dojavama građana mogu reći da smo već tu postupili, da momentalno smo znači u izradi dokumentacije za pet ulica na području Grada koje su građani tražili da se uspori promet, da je izrađen onaj dio studije te da će ina biti sada upućena na odobravanje na Policiju i po dobivanju suglasnosti da na pet ulica u gradu je planirano postavljati određene znakove i određene ležeće policajce kojima će se usporavati promet. Što se tiče parkirnih mjesta u toj Ulici, OK, mislim da je to posao i Policije i komunalnog redara da se vrši prijava. Što se tiče smrada upoznat sam sa tom situacijom, bio sam i na terenu, na teren su izašli i Vatrogasna postrojba, znači radi se o izlijevanju na postrojenju Etana, znači prilikom visokih voda dolazi do izlijevanja u kanalizaciju tog nekakvog površinskog dijela teško mi je sada stručno reći čega, koje nas uvjeravaju da je bezopasno u smislu nekakvih toksina, ali je izuzetno neugodnog mirisa. Postoji o tome i zatražio sam zapisnik u ured, Došao mi je zapisnik od Vatrogasne postrojbe, također i Policijska uprava je bila isto na terenu i njihov zapisnik, pa ćemo vidjeti. Mislim da je potrebno izvršiti neke zahvate na Etanu kako bi se izbjegavale takve situacije u kojima kod visokih oborinskih voda ili velikih kiša navodno jedan dio se izlijeva. To je ona informacija koju ja imam, a to kažem evo i sa ogradom, mora biti 100 % točna, ali pokušat ćemo evo riješiti taj dio. Što se tiče parketa natječaj je objavljen, vidjeti ćemo tko će biti odabran. Iz moje perspektive danas to gledajući mislim da je realno da će se taj posao obavljati u vrijeme zimskih praznika, a ne prije. Grad znači ostaje pri tome da se dvorana Žeravinec riješi i to će vjerojatno biti posao u prosincu mjesecu i dijelom prebačeno u siječanj.

**1. TOČKA**

g. Mario Mikulić – Izvješće kako ste najavili po prvoj točki, rekli ste da skratimo, ima toga poprilično. Svi su dobili materijale u punom obliku, ja ću radi javnosti pročitati malo ukratko. Tijekom 2018. godine za sve radnike su uredno isplaćene sve plaće kao i obveze za mirovinsko, zdravstveno i sva ostala davanja u skladu sa zakonskim propisima i Pravilnikom o radu, a također su za sve radnike isplaćeni i financijski iznosi u visini neoporezivih dijelova 2.500,00 kn na račun, to su božićnica, uskrsnica i ostali i bon, odnosno dar u naravi. U Društvu je u 2018. godini bilo zaposleno ukupno 35 radnika pri čemu su 2 radnika na višemjesečnim bolovanjima, društvo sa HZZO-om te 2018. godine nije razmatralo mogućnosti zapošljavanja sezonskih radnika temeljem poziva nego je Grad putem fondova EU preko HZZO-a aplicirao 9 sezonskih radnika koji su sporazumom dodijeljeni ovom Društvu od 18.12. na 6 mjeseci, odnosno do 18.06.2018. godine. Za sve je radnike osigurana radna odjeća, edukacija zaštite na radu. Naknadno zapošljavanje sezonskih radnika s obzirom na potrebe preko Grada putem fondova EU-a nije bilo, a prema obavijesti HZZO-a nije bilo moguće budući se mjere nisu više provodile. Vodilo se brige o zaposlenju sezonskih radnika s obzirom na financijske izdatke i mogućnosti obavljanja poslova kako po ugovorima sklopljenim sa Gradom tako i mnogobrojnim nalozima izdanim od komunalnog redara. Nakon isteka Sporazuma o dodjeli sezonskih radnika od strane Grada radi potrebe posla zadržan je jedan radnik do kraja godine. Komunalni centar je u periodu od 01.01. do 31.12.2018. godine ostvario ukupne prihode u iznosu 6.717.329,57 kn i rashode u iznosu od 6.672.630,03 kn pri čemu je ostvarena dobit u iznosu 44.699,54 kn. U 2018. godini su uštedama iz tekućeg poslovanja smanjene obveze prema dobavljačima. Dalje u prikazu tabelarnom iskazano je dobit nakon oporezivanja i ukupni promet što se čini od 2010. godine radi usporedbe pa su moguća analitička razmatranja i ostalo. U periodu od 2014. do 2016. godine su uštedama iz tekućeg poslovanja smanjene obveze prema dobavljačima, a stanje nepodmirenih obveza prema dobavljačima te dospjelih obveza za PDV na 31.12.2018. godine iznosile su 614.339,36 kn, a potraživanja od kupaca 1.067.343,29 kn. Razlika između potraživanja i obveza do kraja godine iznosila je 453.000,00 i ostalo kn, znači veća su potraživanja što je u redu, odnosno dobro. U 2018. godini proknjiženo je 131.861,85 kn potraživanja od kupaca za grobne naknade u sumnjiva i sporna potraživanja. Znači nakon vremenskog perioda od jedne godine knjiži se u sumnjiva i sporna to jest u trošak i time to ne znači da se odustalo od naplate nego se kontinuirano postupa po potraživanjima tako daje u tijeku 2018. godine proknjiženo 23.103,09 kn potraživanja u prihode od naplaćenih sumnjivih i spornih potraživanja. U nastavku su godišnja financijska izvješća poduzetnika gdje je u tabličnim prikazima bilanca stanje na 31.12.2018. godine, bilješke uz izvještaj za razdoblje koje je tu navedeno, obrasci računa dobiti i gubitka koji također govori o ovome što sam sada pročitao u empirijskom obliku, ovdje je u tabličnom obliku. Društvo je od 01.05.2018. potpisalo ugovor o obavljanju knjigovodstvenih usluga sa Visokom školom Ivanić-Grad. Društvo je raspisalo postupak javne nabave, jednostavne nabave, pa su pobrojene koje su to. Također, Komunalni centar i Grad Ivanić-Grad zaključili su Ugovor o obavljanju komunalnih djelatnosti na području Grada Ivanić-Grada prema programu održavanja komunalne infrastrukture na području Grada Ivanić-Grada na način da Društvo obavlja djelatnosti sve ove koje su mu dodijeljene i pobrojane. Sve je to utvrđivano na gradskim vijećima koje djelatnosti komunalne pripadaju odnosno dužan je Komunalni centar za obavljanje. Komunalni centar i Grad zaključili su ugovor o održavanju objekata, pa su dalje sve analitički pobrojane koje su to dužnosti Komunalnog centra, na koji način, kako, u kojem vremenskom periodu i koje sve radnje i akcije je potrebno provoditi da bi to sve skupa funkcioniralo, a mogu donijeti i zaključak da je sve funkcioniralo onako kako je i trebalo, odnosno da se udovoljilo prema svim zahtjevima i ugovor je u potpunosti ispoštovan. Navedene usluge obavljaju se prema potrebama također naručitelja Grada prvenstveno vikendima i praznicima kada se održavaju raznorazne manifestacije pa su i to još neki poslovi za koje je zadužen Komunalni centar. Također je u travnju 2018. Između Grada Ivanić-Grada, Komunalnog centra Ivanić-Grad i Gradske zajednice športskih udruga Ivanić-Grada sklopljen Sporazum o međusobnoj suradnji vezano uz funkcioniranje sportskog parka Zelenjak. Komunalni centar se obvezao da će obavljati čišćenje, tekuće održavanje objekata i ostale radnje i dalje detalji pišu na koji način i kako, što mogu potvrditi da se tako i postupa, a dokaz je ono što se vidi svaki dan na Zelenjaku da na opće zadovoljstvo sve funkcionira skoro pa savršeno. Komunalni centar Ivanić-Grad pravovremeno odrađuje više-manje sve zadatke po zaprimljenim nalozima komunalnog redarstva, a kako slijedi u nastavku tu su objavljeni svi radovi prema nalozima komunalnog redarstva kojoh imamo šta prelistati i pročitati, radi se naime u prosjeku o otprilike 150 naloga što je otprilike 300 što složenih što jednostavnijih radnji gdje je sve vama taksativno prikazano da jednostavno imate uvid, osim sklopljenih ugovora sa Gradom, koje su to još naizgled ili naočigled trivijalne radnje, ali je činjenica da to sve netko treba odraditi, pa i od onih lampi recimo na binama i slično, i u koju problematiku dolazimo i s obzirom na strukturu zaposlenih ljudi odnosno njihovim kompetencijama, sposobnostima da to uopće odrade. Također dolazi do učestalih oštećenja i vandalizama na gradskim grobljima što uredno prijavljujemo Policijskoj postaji, također su tu i autobusne kućice na autobusnim stajalištima. Manja je materijalna šteta, Policija po tome ne postupa, popravljamo u vlastitom aranžmanu, to su uglavnom više-manje što bi se reklo kolokvijalno ruke i nešto malo materijala, ali sve skupa u suradnji sa Gradom dobivamo, prijavljujemo i popravljamo sami. Također je komunalni centar obavio poslove čišćenja snijega na gradskim ulicama, nerazvrstanim cestama i na svim javnim površinama uz pomoć kooperanta također koji odrađuje tri sektora po kojima postupa, a jedan sektor Komunalni centar obavlja u potpunosti sam s tim da sve pješačke zone i javne površine također čistimo sami što je izuzetno zahtjevan i naporan posao, ali evo mislim da su građani u zadnjih tri, četiri godine, pet, dok smo se još bolje uhodali, a zime znaju biti svakakve, radimo besprijekorno i ono što bih naglasio, a što je možda najbitnije za ovaj dio poslova koji obavljamo, da nisu pričinjene znatnije materijalne štete prema trećim osobama i nije došlo do nikakvih nesreća osim što kooperanti znaju imati nekakve nesreće tipa prevrtanja teških vozila ili mehanizacije ali oni taj dio sami pokrivaju. Tu smo predali također vama na uvid što je tražilo da se jedan obrazac ispuni kako bi se lakše dočaralo odnosno prikazalo i kako bi vi mogli komparirati malo podatke da imate uvid o čemu se tu zapravo radi, mada sam ja u svojim ovim prethodnim materijalima sve naveo, koji su ukupni prihodi, koji su ukupni rashodi i koji je prosječan broj zaposlenih. Tablično je prikazano, prikazano je 2017. i 2018. godina sa indeksom i sve to skupa pa evo ukoliko ima bilo kakvih pitanja stojim vam na raspolaganju.

Prije pristupanja glasovanju utvrđeno je kako je sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o radu trgovačkog društva Komunalni centar Ivanić-Grad d.o.o. za 2018. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća

**2. TOČKA**

Gđa. Laura Sadiković – Odluka o osnivanju poduzetničkih zona jedan je od uvjeta za upis u Jedinstveni registar poduzetničke infrastrukture koje vodi Ministarstvo gospodarstva, poduzetništva i obrta. Nakon što je Vijeće usvojilo već ovu Odluku Grad je podnio zahtjev za upis u registar te je Ministarstvo nakon detaljne kontrole zatražilo dodatne izmjene u sadržaju Odluke. Nakon provedenih izmjena Grad je jučer primio pisanu suglasnost Ministarstva da su suglasni sa navedenim izmjenama te ih je stoga sada potrebno usvojiti. Time je Grad ostvario uvjete za upis u Registar, a upis u Registar je jedan od uvjeta i za darovanje nekretnina koje su sada u vlasništvu RH Gradu Ivanić-Gradu.

Prije pristupanja glasovanju utvrđeno je kako je sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o izmjeni Odluke o osnivanju poduzetničkih zona na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**3. TOČKA**

Gđa. Sanja Radošević – Lijepi pozdrav svima prisutnima i slušateljima Obiteljskog radija. Ovim putem prezentiram Izvješće o poslovanju Društva za 2018. godinu kao i financijska izvješća za 2018. godinu, račun dobiti, gubitka i bilancu sa bilješkama koju ste svi dobili u materijalima. Naravno sve u skladu s javno objavljenim i dostavljenim materijalima. Napominjem da je Nadzorni odbor zaključio, a temeljem prezentirane dokumentacije i izvješća, da Društvo djeluje u skladu sa zakonom i aktima Društva i Skupštine, da su godišnja financijska izvješća za 2018. sačinjena u skladu sa stanjem u poslovnim knjigama, te je navedeno proslijeđeno na Skupštinu na donošenje odluka. Društvo je u 2018. godini ostvarilo ukupni prihod od 7.170.862,80 kn, ukupni rashod od 7.160.514,85 kn i pozitivan financijski rezultat u iznosu od 10.347,95 kn. Ostvarena dobit u poslovanju za 2018. se putem Odluke knjižila kao zadržana dobit. U odnosu na Plan za 2018. godinu došlo je do smanjenja i rashoda od cca 500.000,00 kn, a isto iz razloga nerealizacije prodaje nekretnine na lokaciji Savska 52 u Ivanić-Gradu koju prodaju smo realizirali tijekom 2019. godine. Od bitnih nekakvih stavki možemo napomenuti da je tijekom 2018. došlo do povećanja nekih prihoda, najznačajnije je bilo prihod od prodaje naših usluga za 172.000,00 kn što znači da je došlo do povećanja broja korisnika, u biti na tom dijelu i konstantno radimo. Znači naše aktivnosti usmjerene su na to da se uđe u trag korisnicima koji nisu u sustavu i da ih se uključi u sustav odvoza otpada. Neki troškovi su smanjeni na koje smo mogli utjecati, kao troškovi platnog prometa, prijevoza radnika, troškovi nabave kompostera koji su biti nabavljeni tijekom prosinca tako da u biti su zaprimljeni na zalihu nisu knjiženi na trošak. U biti dok se oni skidaju sa zaliha, a to se događa kontinuirano tijekom ove godine onda se s tim iznosima terete i troškovi. Od značajnijih stvari je i povećana materijalna imovina za cca 850.000,00 kn i to iz razloga nabava kamiona smećara zapremnine od 7,5 m³ za odvoz kućnog otpada, dostavnog vozila Fiat doblo, izgradnje utovarno istovarne plohe na deponiju Tarno i nabavu druge potrebne komunalne opreme. Društvo uredno podmiruje sve obveze prema dobavljačima u rokovima dospijeća. Što se tiče potraživanja naglasila bih najveće potraživanje vidljivo u bilanci je od tvrtke Vodoopskrba i odvodnja Zagrebačke županije, to je najveće pojedinačno potraživanje koje imamo,a odnosi se na investiciju Obedišće, znači investicija od prije 2014. godine koja je na 31.12.2018. iznosila 923.000,00 kn, a do danas je naplaćeno cca 341.000,00 kn i dogovorena je dinamika plaćanja preostalog dijela dospjelog duga to jest sada znači Vodoopskrba redovito mjesečno plaća tu svoju obvezu prema nama prema ugovorenim ratama. Ovo naglašavam iz razloga šta je vidljiva znači jedna situacija gdje u biti nekakvih dvije godine jednostavno nisu plaćali taj dio duga, sada smo napravili nekoliko sastanaka i evo sad su konačno krenuli s podmirenjem tog dijela duga što je nama zbog novčanih tijekova vrlo bitno za daljnje poslovanje. Gdje god je to moguće po objavljenim pozivima za sufinanciranje koriste se vanjski izvori sredstava, tu mislim na sredstva Fonda za zaštitu okoliša, Ministarstva zaštite okoliša, Županija, normalno i sredstva naših jedinica lokalne samouprave, ali normalno da gledamo da su uvijek oni u što manjem učešću participiranja u tom sufinanciranju. Vezano uz životni vijek odlagališta kapacitet istog se procjenjuje na cirka još dvije do tri godine. U ru svrhu zabranili smo daljnje odlaganje većih količina građevinskog otpada na deponij i intenzivirali aktivnosti na realizaciji reciklažnog dvorišta za građevinski otpad koji bi trebalo realizirati putem tvrtke Cvipek s kojim projektom se kasni, ali vjerujem da ćemo nekakve pomake imati do kraja ove godine. Vezano uz sve što sam navela vezano uz deponij u suradnji s Gradom Ivanić-Gradom krajem 2018. godine smo započeli raditi na projektu proširenja odlagališta uz popratnu infrastrukturu. Tu mislim na dodatnu plohu, pretovar u stanicu, reciklažno dvorište za građevinski otpad, parking za vozni park, a kako bi premostili vrijeme do izgradnje Centra za gospodarenje otpadom Resnik u Zagrebu na koji ćemo morati voziti miješani komunalni otpad nakon zatvaranje našeg odlagališta jednog dana. Od strane Grada Ivainić-Grada Ministarstvu državne imovine podnesen je zahtjev za dodjelu 5 ha zemljišta uz postojeći deponij te su u tijeku i pregovori s Fondom i Ministarstvom oko mogućnosti sufinanciranja izgradnje nove plohe na odlagalištu te im je dostavljeno idejno rješenje. Znači ovo su praktički jedan dio ovog projekta je započet prošle godine i nastavlja se kontinuirano do današnjeg dana zato sam to i navela uz jedno kratko objašnjenje jer definitivno projekte koje i provodimo su oni koji prelaze iz jedne godine u drugu i teško je onda striktno govoriti ono što je bilo u prošloj godini, a šta se događa u ovoj jer to su dugoročni projekti koji prelaze iz godine u godinu. Od nekakvih navedenih takvih tekućih projekata koje smo započeli prošle godine, a provode se u ovoj, a navedeni su isto i u materijalima, je realizacija europskog projekta edukativno informativnih aktivnosti koje su u tijeku i tijekom 2019. I znači taj projekt će trajati sve do 30.04.2020. godine, a provodi se na području sve tri naše jedinice lokalne samouprave. Drugi takav je projekt izgradnje i opremanja reciklažnog dvorišta Grada Ivanić-Grada na lokaciji odlagališta Tarno gdje je trenutno u fazi, zaključen je ugovor, izvođač je uveden 01.08. u radove i očekujemo do kraja godine da prođe tehnički pregled i da se reciklažno dvorište stavi u upotrebu,a o detaljima svim ćemo još i na slijedećim vijećima informirati građane kada bude otvoreno reciklažno dvorište. Od projekata koji su u tijeku isto tako, a krenuli su prošle godine, traju do danas je nabava kanti za odvojeno prikupljanje otpada od strane Fonda za zaštitu okoliša, gdje nabava tih kanti je bila jedan od uvjeta da zadovoljimo tehničko tehnološke uvjete kako bi uopće mogli od 01.01.2020. godine početi primjenjivati našu Odluku o uvjetima pružanja javne usluge prikupljanja miješanog komunalnog otpada i biorazgradivog komunalnog otpada. U tom cijelom procesu nabave kanti gdje je javnu nabavu raspisivao Fond, ta nabava je bila podijeljena u nekoliko grupa, kod prve grupe koja se odnosila na ove spremnike koji bi trebali zamijeniti naše vreće za plastiku i papir, znači plave i žute vreće, došlo je do poništenja odluke o nabavi za tu grupu tako da najvjerojatnije do 31.12. ove godine nećemo dobiti te spremnike, doći će samo oni veliki od 1100 l. ali mi praktički kontinuirano i radimo na ustroju novog sustava, a o čemu ćemo normalno obavijestiti korisnike i sve vas tijekom jednog od slijedećih vijeća. Bitno je za reći da dobar dio davatelja usluge po RH je podigao cijene prikupljanja miješanog komunalnog i biorazgradivog komunalnog otpada bez da su prethodno uskladili pružanje svojih usluga s važećim propisima i podigli kvalitetu svojih usluga. Znači mi se nismo odlučili za takav pristup kako je bilo i dogovoreno na zadnjoj sjenici Skupštine Ivakopa i pripremamo se za novi način rada kako sam rekla od 01.01. 2020. kada planiramo krenuti s radom po novom sustavu i dodatno podignuti kvalitetu naših usluga. Preduvjet za to je dojela tih dodatnih spremnika za papir, plastiku i biorazgradivi otpad korisnicima kao i ustrojavanje evidencije broja odvoza od korisnika. Ugradili smo sustav za evidenciju broja odvoza otpada na još tri vozila. Spremnici su praktički svi na terenu čipirani tako da su stvoreni preduvjeti da se sa novim sustavom započne od početka iduće godine. Za nas je znači bitno da, obzirom da smo tijekom ove godine imali povećane troškove poslovanja, da ovu godinu nekako, reklo bi se kolokvijalno, preživimo da ostvarimo nekakvu pozitivnu nulu kako se to kaže ili nekakav sitni gubitak obzirom da cijena se nije mijenjala već ju planiramo povećati od 01.01. i krenut ćemo evo tijekom ove jeseni sa prijedlogom nekakvih kalkulacija koje ćemo isto tako prezentirati na Skupštini. Ono što nam je cilj da od tog 01.01.2020 godine svako domaćinstvo ima tri kante na kućnom pragu plus komposter ili kantu za birazgradivi otpad da svaka jedinica lokalne samouprave ima fiksno reciklažno dvorište i dovoljan broj zelenih otoka. To sam samo htjela reći kao nekakav nastavak procesa koji je započeo prošle godine i da čisto evo znaju i građani i vi u kojoj fazi smo sada, a nastavno evo i na komentar vijećnika Brezovečkog da bi tijekom aktualnog sata svako komunalno društvo trebalo reći par riječi o onom trenutno šta radi u periodu od vijeća do vijeća tako da sam evo iskoristila tu priliku da kažem, u biti to je jedan tekst koji je bio izrečen i na našoj Skupštini, a šta se tiče Izvještaja o radu i financijskih izvještaja Ivakopa za proteklu godinu mislim da je analitički dobro razrađen i evo ako ima kakvih pitanja što se tiče 2018. Godine tu sam na raspolaganju.

g. Krešimir Golubić – htio bih se samo pozitivno osvrnuti na ovo Izvješće i pohvaliti gospođu Radošević direktoricu na kvalitetnom, znači ovo je analitički pristup izvještaju Gradskom vijeću i znači sama činjenica da raste broj korisnika time raste je činjenica da se pojačava ta svijest odlaganja otpada kod naših građana koji nisu recimo bili do sada u sustavu, a postotak naplativosti potraživanja je recimo između 99 i 94% tokom godine mislim da je to stvarno kvalitetna briga o naplati potraživanja, a ovoga i recimo pohvala samom pristupu onom dugoročnom potraživanju onom kosturu iz ormara koji se vuče već oko sedam, osam godina, to je ona investicija Obedišće gdje znači, gdje koliko sam vidio po Izvještaju poduzeće Ivakop u 60 mjesečnih anuiteta redovito naplaćuje to potraživanje od strane Vodoopskrbe i odvodnje Zagrebačke županije, a koje je bilo zapravo dug Općine Križ i onda na kraju svega evo i pohvalio bih znači samu dopunu Izvješća, pogotovo naslovna stranica šta smo govorili nekada evo prije nekoliko mjeseci na Odboru za gospodarstvo Grada Ivanić-Grada i stvarno svaka pohvala Izvještaju i svake godine sve je ljepši i transparentniji.

Prije pristupanja glasovanju utvrđeno je kako je sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o radu trgovačkog društva Ivakop d.o.o. za 2018. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća

**4. TOČKA**

g. Mario Biršić – pozdravljam sve prisutne i dozvolite da vas upoznam sa prijedlogom ove Odluke koju je potrebno da donese i predlažem da ju Gradsko vijeće donese. Odluka je u prilogu dostavljena, ja bij je kratko obrazložio. Jedinice lokalne samouprave su u okviru svojih prava i obaveza dužne organizirati poslove iz svog samoupravnog djelovanja koje se odnosi na planiranje, razvoj i funkcioniranje i financiranje sustava civilne zaštite. Pravni temelj za donošenje ove Odluke je čl. 17., st.1., alineja 3. Zakona o sustavu civilne zaštite i čl. 47. Pravilnika o nositeljima, sadržaju i postupcima izrade planskih dokumenata u civilnoj zaštiti, te naša procjena rizika od velikih nesreća za Grad Ivanić-Grad i suglasnost MUP-a RH, Ravnateljstva CZ od 05.srpnja 2019. Godine. Do sada, kao što je poznato, na snazi je bila Odluka o određivanju pravnih osoba od interesa za zaštitu i spašavanje Grada Ivanić-Grada koja je donesena temeljem starog Zakona o zaštiti i spašavanju u 2013. godini i temeljem Procjene ugroženosti stanovništva, materijalnih i kulturnih dobara i okoliša od djelovanja prirodnih i tehničko tehnoloških katastrofa i velikih nesreća Grada Ivanić-Grada koju je Gradsko vijeće donijelo 31.03. 2011. godine. Tu Procjenu bilo je potrebno uskladiti sa zakonodavstvom koje se u međuvremenu mijenjalo, dakle ona je usklađena 2016. godine sa Pravilnikom o metodologiji za izradu procjena ugroženosti i planova zaštite i spašavanja i tako da je ovo Gradsko vijeće 17. svibnja 2016. donijelo Izmjene i dopune Procjene ugroženosti stanovništva. Međutim nakon donošenja Zakona o sustavu civilne zaštite koji je donesen 2015. godine i pretrpio je jednu izmjenu 2018. godine i nakon što su donesen Pravilnik o smjernicama za izradu procjena rizika od katastrofa i velikih nesreća za područje RH i jedinice lokalne i područne samouprave i nakon što je Zagrebačka županija, odnosno Župan donio smjernice za izradu procjene rizika Gradonačelnik Grada Ivanić-Grada donio je 01. ožujka 2018. godine Odluku o izradi Procjene rizika od velikih nesreća kojom je osnovana jedna radna skupina koja je napravila i predložila Gradskom vijeću Procjenu rizika od velikih nesreća za Grad Ivanić-Grad. Ta je Procjena usvojena na 18. sjednici održanoj 28.03. ove godine i tom Procjenom utvrđene su pravne osobe od interesa za sustav za civilnu zaštitu Grada Ivanić-Grada pa se u skladu sa navedenim zakonskim odredbama predlaže da Gradsko vijeće danas donese Odluku o određivanju pravnih osoba od interesa za sustav civilne zaštite Grada Ivanić-Grada, a to su slijedeće pravne osobe koje su nositelji posebnih zadaća u sustavu Civilne zaštite i kojima će se dostaviti ova Odluka, dakle Ivakop, Ivaplin, Komunalni centar Ivanić-Grad, Obiteljski radio Ivanić, poduzeća i društva AEKS, Kapitel, Cvipek, Elektrocentar Petek, Le-Grad, dalje tu su Srednja škola Ivan Švear, osnovne škole s područja Grada Ivanić-Grada, dakle škola Stjepana Basaričeka, Đure Deželića, OŠ Posavski Bregi, OŠ Josipa Badalića, Učenički dom Ivanić-Grad, Vodoopskrba i odvodnja Zagrebačke županije, Veterinarska stanica Križ, odnosno njena ambulanta u Posavskim Bregima, Dalje ovom Odlukom određuju se također i udruge građana koje nemaju javne ovlasti međutim su od interesa za sustav civilne zaštite Grada Ivanić-Grada, a to su Radio klub Ivanić te lovačka društva koja djeluju na području Grada Ivanić-Grada, LD Prepelica, LD Srna Trebovec, LD Fazan Topolje, LD Šljuka Opatinec. U skladu sa člankom 5. Odluke pravne osobe sudjeluju sa ljudskim i materijalnim resursima u provedbi mjera i aktivnosti u sustavu civilne zaštite, te će im biti u skladu s čl. 6. ove Odluke dostavljeni izvodi iz Plana djelovanja civilne zaštite Grada Ivanić-Grada koji sadržava mjere i aktivnosti koje trebaju provoditi u slučaju prijetnje nastanka i posljedica velikih nesreća i katastrofa. Pravne osobe iz članka 2. stavak 1. ove Odluke dužne su i biti će dužne izraditi svoje operativne planove te organizirati i uskladiti provedbu mjera i aktivnosti u sustavu civilne zaštite s Planom djelovanja civilne zaštite Grada Ivanić-Grada te s odredbama Zakona o sustavu civilne zaštite, posebnih propisa i njihovih općih akata. Grad Ivanić-Grad zaključiti će s pravnim osobama od interesa za sustav civilne zaštite ugovore o međusobnoj suradnji kojima će se u skladu s Planom djelovanja civilne zaštite Grada Ivanić-Grada definirati potrebni ljudski resursi, materijalna sredstva, strojevi i oprema, vrijeme i način njihovog aktiviranja i angažiranja u provedbi zadaća civilne zaštite te način naknade stvarnih troškova. Udruge građana koje sam spomenuo ne izrađuju operativne planove, ali su u roku od mjesec dana od dana primitka ove Odluke dužne dostaviti podatke propisane Pravilnikom o nositeljima, sadržaju i postupcima izrade planskih dokumenata u civilnoj zaštiti, te načinu informiranja javnosti u postupku njihovog donošenja. Slijedom svega navedenog predlaže se Gradskom vijeću Grada Ivanić-Grada donošenje ove Odluke o određivanju pravnih osoba od interesa za sustav civilne zaštite Grada Ivanić-Grada.

g. Krešimir Golubić – zahvaljujem na danoj riječi, koliko sam shvatio znači cilj ove Odluke je znači fokusira se na smanjenje rizika od katastrofa, pružanja brzog odgovora na prijetnje i opasnosti te nastanka ublažavanja posljedica katastrofa i velikih nesreća. Zanima me, prvo ako Grad Ivanić-Grad napravi tu koordinaciju zanima me da li ima ikakve informacije sa susjednim jedinicama lokalne samouprave, da li oni imaju kompatibilan neki sustav sa sustavom Grada Ivanić-Grada. Na primjer, recimo neka velika katastrofa može biti ne samo nevrijeme, poplava, može biti recimo neki veliki migrantski val na primjer koji nije isključeno da se neće dogoditi, ali to je jedan od rizika i znači da li je usklađena neka koordinacija u takvom nekom ekstremnom slučaju sa ostalim susjednim jedinicama lokalne samouprave. To je jedno kratko pitanje, a drugo kratko pitanje – evo povučen ovom problematikom kako se postupa sa time kako se vodi evidencija i koordinira u Gradu Zagrebu, znači u njihovom Zavodu za hitne situacije, znači oni recimo propisali su baš kod ovih svojih partnera koliko moraju imati pripremljenih tih kao onih materijalno tehničkih sredstava u slučaju da se dogodi neka nesreća, recimo konkretno koliko imaju pripremljenih čizama, ležajeva, zavoja i takve stvari, ako se dogodi nesreća da znamo recimo s čime to raspolažemo, i mislim to sve je odlično ako se ništa ne dogodi. Zadnje što sam htio pitati, ova poduzeća, oni moraju te operativne planove uskladiti, zanima me da li je kada se ti operativni planovi donesu da li se ode u neko kako se kaže to birokratiziranje s tim planovima ili se maksimalno pojednostavi u funkciju operabilnosti što se tiče reagiranja jer cilj je ovdje brzi odgovor na prijetnju opasnosti.

Predsjednik Gradskog vijeća – izvolite kolega Biršić kratko odgovoriti iako ovdje se radi o Odluci o određivanju pravnih osoba od interesa za sustav civilne zaštite, mi smo već donijeli Plan koji sve ono što ste rekli, broj čizama, kamione i sve ostalo određuje, on postoji.

g. Mario Biršić – Vi ste dobro to rekli, taj Plan civilne zaštite Grada Ivanić-Grada upravo sadrži i materijalna sredstva i to što od koje pravne osobe se očekuje. Taj Plan će biti zamijenjen Planom djelovanja, kao što sam spomenuo ovdje, Planom djelovanja civilne zaštite Grada Ivanić-Grada međutim dok se on ne donese, a on je u fazi izrade to rekao bih u završnoj fazi izrade, dotle je na snazi upravo ovaj Plan djelovanja civilne zaštite gdje je pravnim osobama od interesa za zaštitu i spašavanje, znači onima koji su gotovo većina je bila i prije od interesa za sustav zaštite i spašavanja, dostavljeni su izvodi iz tog Plana gdje je vidljivo i točno koja materijalna sredstva i u kojim situacijama i u kojim rizicima očekujemo od pojedine pravne osobe da se uključi u poslove i u zadaće koje će nalagati određeni rizik s kojim ćemo se susresti. Šta se tiče prvog pitanja o povezanosti, što su napravile druge jedinice lokalne samouprave, konkretno Općina Križ ili Kloštar Ivanić, iste imaju obaveze kao i Grad Ivanić-Grad i trebaju evidentirati i utvrditi svoje rizike i način kako na njih misle djelovati. Ovo pitanje shvaćam u stvari kao pitanje kako ako dođe do nekog rizika koji prelazi mogućnosti jedinice lokalne samouprave to je zakonom riješeno tako, dakle postoji narastanje tih operativnih snaga koji će ako jedna jedinica lokalne samouprave sama ne može to riješiti postoji jedan mehanizam na koji način se u rješavanje zadaća uključuju i županija, a kasnije i država koja je također donijela svoju Procjenu ugroženosti od rizika. To je ono šta u ovom trenutku mislim da je moguće reći o toj suradnji koju ste Vi spomenuli.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o određivanju pravnih osoba od interesa za sustav civilne zaštite Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA**

Gđa. Tihana Vuković Počuč – pozdravljam sve prisutne, gradske vijećnike, a posebno bih ovom prilikom htjela pozdraviti naše gradske vijećnike gospodina Kozjaka i Gorana Leša koji radom Povijesne postrojbe također promiču vrijednosti našeg Grada, tekovine Domovinskog rata i htjela bih istaknuti da je lijepo bilo na Dan pobjede na kninskoj tvrđi kod izravnog tv prijenosa klincima pokazati naše dečke i reći ovo su članovi naše Povijesne postrojbe. Hvala na tome i želim da i dalje uspješno radite i djelujete na području Grada i šire. Ova Odluka koja je sada pred vama odnosi se na jedan dio kojim se dopunjuje Odluka o sudjelovanju investitora u gradnji javnih parkirališta na području Grada, to je Odluka koju je Gradsko vijeće usvojilo na svojoj sjednici održanoj u ožujku ove godine. Ovom dopunom koju smo sada iznijeli pred vas nastoji se proširiti mogućnost oslobođenja od osiguranja parkirališnih mjesta na parceli i plaćanja naknade u tu svrhu i za nekretnine koje su ne samo u vlasništvu Grada Ivanić-Grada nego i u vlasništvu ustanova i pravnih osoba Grada Ivanić-Grada. Također ostavljena je mogućnost Gradskom vijeću i Gradonačelniku, ovisno o iznosu, da se te naknade oslobode i investitori koji su Zagrebačka županija, Republika Hrvatska ili pak ustanove i pravne osobe kojih su osnivači RH ili Zagrebačka županija, tako da se tu prvenstveno misli na investicije koje će se odnositi na projekte društvene javne namjene, znači škole, Centar za socijalu skrb i druge institucije.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o izmjeni Odluke o sudjelovanju investitora u gradnji javnih parkirališta**

**na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Tamara Mandić – pozdravljam sve prisutne. Sukladno predmetnom prijedlogu Odluke Grad Ivanić-Grad putem Hrvatske banke za obnovu i razvitak zadužio bi se u iznosu 6.000.000,00 kn s PDV-om. Grad Ivanić-Grad predmetno kreditno zaduženje planira iskoristiti isključivo za financiranje troškova projekta izgradnje modularnog drvno tehnološkog poduzetničkog inkubatora u Ivanić-Gradu. Kredit bi se uzeo iz kreditne linije EU projekti, a kredit se odobrava uz slijedeće uvjete – radi se o kunskom kreditu, kamatna stopa iznosi 1,7% godišnje fiksa, naknada za obradu kredita je 0,5% jednokratno, naknada za prijevremenu otplatu iznosi 1% od svote prijevremene otplaćene glavnice. Instrumenti osiguranja su mjenica i zadužnica korisnika kredita, a rok otplate bio bi na dvije godine. Otplata bi bila mjesečna, mjesečne rate koje dospijevaju zadnjeg dana u mjesecu. Krajnji rok za korištenje kredita je 30.09.2021. godine. Ovo kreditno zaduženje koristilo bi se za premošćivanje financijskog jaza između obveze prema dobavljačima i dobivanja bespovratnih sredstava iz europskih strukturnih investicijskih fondova. Dobivena bespovratna sredstva u iznosu od 4,5 milijuna kuna koliko nam je preostalo za financiranje od strane EU koristilo bi se za umanjenje glavnice kredita. To umanjenje glavnice kredita dobivenim bespovratnim sredstvima ne smatra se prijevremenom otplatom kredita te banka ne obračunava i ne naplaćuje naknadu za prijevremeni povrat kredita, onih 1%.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o kreditnom zaduženju Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gđa.Tihana Vuković Počuč – ponovno je pred vama jedna odluka o kupnji nekretnine u poduzetničkoj zoni, uz napomenu da ćemo za iduće Gradsko vijeće vam dostaviti izvješće koje smo do sada dostavljali dva ili tri puta o stanju nekretnina i prodanih parcela i projektima koji se realiziraju u zoni. Odluka pred vama slijed je Povjerenstva za prodaju nekretnina u poduzetničkoj zoni koje je održalo svoju sjednicu u srpnju ove godine. Na tom Povjerenstvu zaprimljena je i otvorena jedna ponuda trgovačkog društva Mostari gradnja koje je dalo ponudu za kupnju pretposljednje slobodne parcele u poduzetničkoj zoni veličine 4700 m². Trgovačko društvo je uz ponudu dostavilo jedan gospodarski program u kojem su istaknuli kako je njihova namjera izgraditi halu radi proizvodnje PVC i aluminijske stolarije, a u okviru svog projekta planiraju zaposliti i petero ljudi, petero NKV radnika. Slijedom navedenog Povjerenstvo je temeljem Odluke o formiranju cijene u poduzetničkoj zoni odobrilo popust od 50% te je stoga izrađen ovaj prijedlog Odluke o odabiru za navedeno trgovačko društvo.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o odabiru najpovoljnijeg ponuditelja za kupnju nekretnine u poduzetničkoj zoni Ivanić-Grad Sjever – Zoni 6**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

g. Željko Brezovečki - Na temelju člana 35. Zakona o lokalnoj i područnoj (regionalnoj) samoupravi, narodne novine 33/01, 60/01 vjerodostojno tumačenje 129/05, 109/07, 125/08 Zakon o poljoprivrednom zemljištu NN broj 20/18, 115/18 i članak 35. Statuta Grada Ivanić-Grada Službenog glasnika broj 02/14, 01/18 Gradsko vijeće Grada Ivanić-Grada na svojoj sjednici 22. održanoj dana 12.09.donijelo slijedeću Odluku. Odluka o imenovanju Povjerenstva za zakup poljoprivrednog zemljišta u vlasništvu države na području grada Ivanić-Grada.

Ovom Odlukom imenuje se Povjerenstvo za zakup poljoprivrednog zemljišta u vlasništvu države na području grada Ivanić-Grada (u daljnjem tekstu: Povjerenstvo za zakup). U Povjerenstvo za zakup iz članka 1. ove Odluke imenuju se sljedeći članovi Paula Poparić Grgas, Ana Batar, Ivica Puriš, Drago Dijanek i Milica Pilčić. Članovi Povjerenstva za zakup iz članka 2. ove Odluke kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup koji su u nadležnosti rada tog Povjerenstva. Ova Odluka stupa na snagu osmog dana od dana objave, a objavit će se u Službenom glasniku Grada Ivanić-Grada.

g. Stjepan Klak – pozdrav svima s obzirom da se prvi put javljam. Pred vijećnike je stavljeno nešto da glasamo o nečemu koga zapravo ne poznajemo. Mislim, s ovog mjesta je bilo nekoliko puta rečeno da se barem stavi kratka biografija o tim ljudima koje se predlaže da možemo vidjeti o kome je riječ, ja doista ovo troje koji su članovi Gradskog vijeća poznajemo, ali ove tri osobe stvarno ne poznajem Vidim čak da i predsjednik Komisije ima problema sa čitanjem imena i prezimena. Znači evo mislim da bi ipak trebali par rečenica staviti, znam da bi po Zakonu trebali biti geodeta, pravnik i poljoprivredne struke, agronomske, ali ja ne mogu iščitati, ne znam te ljude i doista volio bih znati par rečenica o njima.

g. Željko Brezovečki – na Povjerenstvo je došlo i to kao što ste Vi tražili, pa kao evo prva gospođa koja je pod rednim brojem 1. Paula Poparić ona je advokat ili točnije odvjetnik koja se bavi baš isključivo pitanjem za poljoprivredna zemljišta. Pod brojem 2. Ana Batar je gospođa sa visokom stručnom spremom, inspektorica za poljoprivredu pa mislim da je i ona adekvatna, pod broj 3. gospodin Puriš je geodeta usto sa visokom stručnom spremom, i ovdje su dva naša člana koji su dodani ispred Grada koji će biti u Povjerenstvu, a to je gospodin Drago Dijanek i naša evo ovdje vijećnica gospođa Milica Piličić.

Predsjednik Gradskog vijeća – iz Gradskog vijeća moraju biti dva člana.

g. Stjepan Klak – ovo ipak nije bila biografija, ja bih molio ubuduće ako može da imamo. Predsjednik Komisije je pročitao Bataras, nije Bataras već Batar, a ja opet ne znam o kome se radi niti jesu li to naši građani, gdje žive i tako dalje. Mislim da bi evo barem bilo kulturno i u redu da prilikom idućih takvih imenovanja bude kratka biografija, znači obrazovanje, kada je završio, gdje živi, čime se bavi. Čisto sada je to nama pročitano da vidimo da se poštuje Zakon, ali ne vidimo ništa o kvaliteti osobe.

Predsjednik Gradskog vijeća – hvala na sugestiji, pa će stručne službe u buduće to priložiti uz ovakve prijedloge.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 suzdržanim glasom usvojena

**O D L U K A**

**o imenovanju Povjerenstva za zakup poljoprivrednog zemljišta u vlasništvu države na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Gradonačelnik – već ustaljena praksa, temeljem članka Zakona o lokalnoj i područnoj (regionalnoj) samoupravi dva puta godišnje podnosi se izvještaj gradonačelnika u skladu sa Statutom Grada Ivanić-Grada čl.57. Pred vama je Izvješće koje sadržava, rekao bih, sve one važne odluke koje su donesene u prvih šest mjeseci rada Grada i Gradske uprave, one su manje-više sve određene zapravo proračunom i onim aktima koje i donosimo upravo na ovom Gradskom vijeću i u skladu su sa proračunom Grada. U kontekstu rada Grada, Gradske uprave odluke se donose na kolegijima gradonačelnika koji ima zapravo naravno funkciju da usklađuje, upravlja i usmjeruje rad službenika u okviru dva upravna odjela koji postoje u našem Gradu. Ono što je važno reći da je u tom periodu doneseno ukupno 289 akata, da također svi akti, sve odluke i sve ono što se donosi službeno se objavljuje i u Službenom glasniku Grada Ivanić-Grada, također i na web stranicama Grada i dostupno je javnosti pa tako i svima vama gradskim vijećnicima, ali i svim građanima Grada Ivanić-Grada. Naravno da toga ima previše da bi se sada pobrojavalo poimence svaki akt i svaka odluka, ukoliko će biti pitanja ja ću nastojati na njih odgovoriti bilo usmenim ili pismenim putem, a možda najviše bih se osvrnuo na one opće stvari koje zapravo te odluke donose i šta obuhvaćaju. Također je možda i važno reći da je broj zaposlenika Grada, Gradske uprave ostao isti, ostao je znači nepromijenjen u odnosu na prošlu godinu, ukupno 24 zaposlenika. Poslove koje smo obuhvaćali obuhvaćaju niz rekao bih širokih djelatnosti. Tako se kroz te odluke i zapravo kroz proračun Grada financiraju udruge ovdje pobrojane u okviru društvene djelatnosti udruge u kulturi, također rad udruga civilnoga društva, zatim rad udruga umirovljenika, udruga za promicanje zdravstvene kulture, zdravstvenih programa, sportske manifestacije, manifestacije mladih u sportu, također sportovi od posebnog interesa za Grad, financira se Društvo Crvenog križa, programi Društva Crvenog križa, programi društava koje se aktivne u potrebama tehničke kulture, dobrovoljna vatrogasna društva, Javna vatrogasna postrojba, civilna društva, također potrebe građana odnosno, odnosno djece, odnosno vrtića i predškolskog obrazovanja. Grad također sufinancira i potiče osnovnoškolsko obrazovanje iako nije vlasnik institucija i to u socijalnim problemima osnovnih škola gdje i dalje vršimo sufinanciranje prehrane naših učenika te ostalih programa koji su vezani za posebne programe, natjecanja u izvrsnosti i slično. Jedan dio je također ostao obaveza Grada koje smo preuzeli u sufinanciranju besplatnih udžbenika odnosno onog dijela radnih bilježnica koje ne pokriva Županija i država. Od ove godine, odnosno od 9. mjeseca prošle godine smo povećali sufinanciranje boravka učenika u osnovnim školama, znači produženi boravak, te također podupiremo i srednje škole i rad srednjoškolskih obrazovanja, programe i dalje pripreme za maturu i slično, te također i dijela nabavke opreme za srednjoškolsko obrazovanje. Sve to je znači podastrto odlukama, zaključcima, aktima koji su pobrojani u ovom dokumentu, a također, kažem, su i vidljive na Internet stranicama Grada, te u samom Službenom glasniku. Osim toga Grad izdvaja također novac i za područje zdravstvene problematike, područje zdravstvene skrbi, te za sve to osiguravamo novce u našem proračunu koji također je bio izglasan i predmet je rasprave na ovom Gradskom vijeću. Osim odjela za društvene djelatnosti u Odjelu za financije, gospodarstvo, komunalne djelatnosti i prostorno planiranje se donose akti koji su vezani uz poduzetničke zone, raspolaganje zemljištima, raspolaganje građevinskim zemljištima, poljoprivrednim zemljištima, zemljištima koja su u vlasništvu Grada, u zakupu, potpore u poljoprivredi, potpore u gospodarstvu, troškovi sudskih postupaka, prisilne naplate potraživanja te vođenje mnogobrojnih projekata koji su sufinancirani od strane Grada iz fondova EU, od strane ministarstava te od strane prvenstveno još mogu reći Zagrebačke županije. Navedeni su i projekti koji se financiraju iz komunalnih doprinosa, komunalne naknade, navedena su otvorena gradilišta, također poslovi proračunskih korisnika, odluke koje su znači vezane uz djelokrug rada naših poslovnih korisnika, odluke koje su vezane uz projektnu dokumentaciju, ishođenje vezano za naše poduzetničke zone, zatim pripremu prostornih planova UPU-a, mnogobrojni projekti kao što evo je projekt geotermalne energije, upotrebe geotermalne energije, projekt s Ministarstvom kulture vezano za objekte u starogradskoj jezgri, prilagođavanje prostornih planova, urbanističkih planova, dopune, sve te odluke uostalom prolaze i kroz naše Gradsko vijeće, poslovi vezani za zaštitu okoliša, gospodarenje otpadom. Imali smo priliku i danas evo čuti direktoricu tvrtke Ivakop i radnje također u kojima sudjeluje aktivno Grad koje su vezane uz gospodarenje otpadom, financijski možda najznačajnije ovo što je pred nama, a to je uspostava reciklažnog dvorišta za što smo dobili i sufinanciranje iz fondova EU. Mislim da je sve ovdje maje više pobrojano u dokumentu, pobrojane su i provedene javne nabave, jednostavne nabave, znači bagatelne nabave, te se nastojalo obuhvatiti znači sve radnje koje smo u ovih prvih šest mjeseci izvršili i odradili. Ono što možda još treba naglasiti da što se tiče proračuna on je u potpunosti stabilan, ne znam da smo bili i jedan dan u ovoj godini u minusu na računu, uglavnom smo iznad nule i izvršenje proračuna rekao bih da je izuzetno dobro, evo ovo što sam i sada zadnje vidio po izvršenju sa datumom koji nije vezan za ovih šest mjeseci, zadovoljan sam i ono ide znači iznad 60% već sad. Na kraju Izvještaja pobrojana su i stanja po kreditima, po kreditnom zaduženju i trošenju novca kao i namjene za koje su ti krediti bili namijenjeni tako da mislim evo da je u Izvještaju sve transparentno pobrojano i navedeno, uostalom sve je dostupno javnosti, a ukoliko evo treba još kakvih pojašnjenja tu sam da odgovorim bilo u obliku pisanog odgovora ukoliko neću odmah moći odgovoriti ili znati odgovor ili na bilo koji drugi način.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o prihvaćanju Polugodišnjeg izvješća o radu Gradonačelnika Grada Ivanić-Grada za razdoblje siječanj-lipanj 2019. godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**10. TOČKA**

Gđa. Sandra Abramović – sve vas lijepo pozdravljam. Radi se o grešci u II. Izmjenama i dopunama Prostornog plana uređenja Grada Ivanić-Grada u prvoj Odluci na dva kartografska prikaza na kojima je krivo prikazana namjena površina na dijelu obuhvata Plana a koja je trebala biti prikazana na isti način kao u I. Izmjenama i dopunama Urbanističkog plana uređenja UPU 5. Na temelju zahtjeva stranki izvršen je ispravak greške u grafičkim prikazima na dvije karte i predlaže se usvajanje Odluke. Slijedom ove prve Odluke ide ispravak greške i u III. izmjenama i dopunama na više kartografskih prikaza iz razloga primjene drugog sustava koji više nije onaj prvi digitalni sustav HDKS nego je sad novi sustav HTRS u kojem je više znači prikazano karata koje se moraju ispraviti, te se predlaže usvajanje i ove Odluke.

Gradsko vijeće jednoglasno je prihvatilo prijedlog da se održi objedinjena rasprava po obje podtočke predmetne točke.

**a)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o ispravku greške u grafičkom dijelu elaborata Odluke o donošenju II. izmjena i dopuna Prostornog plana uređenja Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**b)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o ispravku greške u grafičkom dijelu elaborata Odluke o donošenju III. izmjena i dopuna Prostornog plana uređenja Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**11. TOČKA**

g. Tibor Vuković – poštovani predsjedniče Gradskog vijeća, poštovane vijećnice i vijećnici, gradonačelniče i zamjeniče gradonačelnika, poštovani slušatelji Obiteljskog radija Ivanić-Grada ovdje sam danas kao izvjestitelj ispred savjeta mladih Grada Ivanić-Grada po točki 11. Dnevnog reda iznošenje Financijskog plana i Plana rada za 2020. godinu. Prije iznošenja Plana za 2020. godinu osvrnuo bih se na dosadašnji rad Savjeta mladih. Dakle, jedna jedina manifestacija je organizirana ove godine 31.08.2019. Zelenjak piknik day na sportskom parku Zelenjak i ovom priliko se zahvaljujem svim organizacijama na pomoći i suradnji same organizacije tog dana. Prema Planu rada za 2020. godinu na raspolaganju nam je 22.000,00 kn i planiramo unutar 2020. Godine napraviti četiri aktivnosti sa tim budžetom. Prva aktivnost je izlet na koji će bit utrošeno 7.000,00 kn a planira se u proljeće u travnju. Druga aktivnost je društvena igra kroz sport, zabavu edukativni karakter i tu nam je plan troška 2.500,00 kn. Zatim ponoviti Zelenjak piknik day na sportskom parku Zelenjak, proširiti ponudu i sadržaj samog manifesta, plan troška je 10.000,00 kn i četvrta točka je advent, pokrenuli smo razgovor sa Turističkom zajednicom, pomoći proširiti sadržaj adventa u Ivanić-Gradu i tu je plan opet 2.500,00 kn potrošiti na tu organizaciju. Hvala lijepo.

g. Krešimir Golubić – zahvaljujem na danoj riječi, zahvaljujem gospodinu Tiboru Vukoviću na izlaganju, pa htio bih samo napomenuti u ovom Planu je napomenuto da pod ove četiri aktivnosti u slučaju nastanka nove ideje znači da se taj Plan može dopuniti i promijeniti, pa samo recimo zaima me recimo nekakva dodatna aktivnost ovako kao sugestija, recimo da pošto populacija mladih ljudi u Ivanić-Gradu je oko tri tisuće i nešto, ako gledamo jedna aktivnost koju, pošto i sam radim s mladima već dugi niz godina i gledam ih kako odrastaju i kakve preferencije imaju šta se tiče sklonosti prema recimo sportu, edukaciji, znanosti, kulturi, nekim kreativnim društvenim vrijednostima, zanima me jedna dobra aktivnost je ovo prikupljanje mišljenja mladih. Recimo, pa mislim da to samo Vi kao mladi čovjek znate prikupiti mišljenja mladih ljudi kako oni vide život ovdje sami u svom gradu i što oni misle o tome, kakve imaju ideje i preferencije. Mislim da bi to bio jedna dobra dodatna aktivnost, jer kao iz vlastitih iskustava znam mladi ljudi su dosta zatvoreni i neće se otvoriti šta se tiče otvorene, ne znam, kritike ni pohvale, i tako dalje, a sam znam da u Ivanć-Gradu ima dosta problema mladih ljudi sa opijatima. Znači sa alkoholom, sa drogama, a doći do te informacije kako, zašto, gdje. Ja mislim da smo vi to možete stvarno kvalitetno, ono kako se kaže spustiti se na razinu mladog čovjeka i dobiti tu informaciju. I zahvalio bih sa pohvalom organizacije tih ideja, nisam stigao zbog poslovnog puta sudjelovati, svaka čast lijepo ste to napravili i jako kvalitetno.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o prihvaćanju Financijskog plana i Plana rada**

**Savjeta mladih Grada Ivanić-Grada za 2020. godinu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**12. TOČKA - RAZNO**

Predsjednik gradskog vijeća – Gradsko vijeće je zaprimilo jedan dopis od Kluba vijećnika HDZ-a Općinskog vijeća Općine Kloštar Ivanić. Radi se o prijedlogu za uključivanje poljoprivrednih odnosno seoskih gospodarstava i vinara sa područja Općine Kloštar Ivanić u turističku ponudu Grada Ivanić-Grada. Obzirom da na području Općine Kloštar Ivanić postoji veći broj poljoprivrednih seoskih gospodarstava, vinara koji pružaju uslugu u ugostiteljstvu i turizmu, poneki uz vlastitu poljoprivrednu proizvodnju, ovim putem želimo predložiti svima iz naslova, znači Turističkoj zajednici i Gradskom vijeću Grada Ivanić-Grada, uključivanje spomenutih gospodarstava u turističku ponudu Grada Ivanić-Grada. Turistička zajednica Grada Ivanić-Grada već pojedinačno promovira predmetna gospodarstva i sam Grad Ivanić—rad putem razvojnog strateškog planiranja Strategije razvoja turizma Ivanić-Grada 2018. - 2023 godina. Prepoznao je spomenuta gospodarstva kao dopunu svojoj turističkoj ponudi, no smatramo da bi bilo dobro i svima korisno da se ponuda s područja Općine Kloštar Ivanić dodatno kao jedna cjelina prezentira potencijalnim turistima i posjetiteljima u sklopu jedne osmišljene zasebne turističke ture putem Turističke zajednice Grada Ivanić-Grada. Turistička tura koju mi ovim putem predlažemo je organizirani jednodnevni izlet na kojem bi posjetitelje turiste vodili na obilazak gospodarstava na području Općine kloštar Ivanić, a kojim bi im u sklopu navedene ture predstavili svoju standardiziranu gastro i etno ponudu. Ovim putem molimo vas da naš prijedlog uputite gradskim vijećnicima, znači nama, u nadi njegovog prihvaćanja. Također želimo iskazati interes za aktivno uključivanje naših predstavnika u razradu potrebnih aktivnosti za realizaciju prijedloga. Mi kao Gradsko vijeće ne možemo o ovome odlučivati, no međutim možemo svakako predložiti gradonačelniku i stručnim službama da stupe u kontakt sa Općinom Kloštar Ivanić i da se ovaj prijedlog Kluba vijećnika HDZ-a iz Općine Kloštar Ivanić pokuša realizirati jer ovo je već i sada stvarnost pa bi bilo dobro da se i proširi.

Sjednica Gradskog vijeća Grada Ivanić-Grada dovršena je u 18:31 sati.

Zapisnik izradila: PREDSJEDNIK GRADSKOG VIJEĆA:

Nikolina Mužević Željko Pongrac, pravnik kriminalist